TLDM nafi laporan berita
22 Disember 2020, 6:57 pm
PETALING JAYA – Tentera Laut Diraja Malaysia (TLDM) menafikan laporan berita berhubung ‘Pesara Pasukan Khas Laut (PASKAL) dijatuhkan hukuman gantung sampai mati atas kesalahan membunuh wanita warga emas di Mahkamah Tinggi Kota Bharu, Kelantan’ baru-baru ini.
Menurut kenyataan yang dikeluarkan TLDM, pesara tersebut bukan anggota PASKAL dan tajuk yang disensasikan oleh agensi media berkenaan adalah tidak tepat yang boleh menjejaskan imej bekas warga TLDM dan PASKAL.
“Anggota yang dimaksudkan memasuki perkhidmatan TLDM pada Julai 1995 dan pernah mengikuti kursus asas PASKAL tetapi gagal menamatkan kursus tersebut sebelum diberhentikan daripada perkhidmatan TLDM pada April 1997 selepas hanya dua tahun berkhidmat kerana masalah disiplin.
“TLDM meminta agar pembetulan dibuat oleh pihak media berkenaan serta pentadbir akaun media sosial yang menggunakan berita daripada sumber agensi media berkenaan kerana boleh menimbulkan kekeliruan kepada masyarakat dan mencalar imej TLDM,” jelas kenyataan tersebut di sini hari ini. – K! ONLINE


Wanita Orang Asli maut selepas minum ubat cecair
Oleh AIMUNI TUAN LAH

22 Disember 2020, 8:23 pm
GUA MUSANG – Seorang wanita Orang Asli daripada suku kaum Temiar di Kampung Jedip, Pos Brooke di sini meninggal dunia selepas dipercayai minum sejenis ubat cecair hari ini.
Mangsa, Satina Alang, 38, yang merupakan ibu tunggal kepada dua orang anak disahkan meninggal dunia di Hospital Gua Musang pada pukul 3.30 petang tadi selepas menerima rawatan.
Pemangku Ketua Polis Daerah, Deputi Superintendan Sik Choon Foo berkata, siasatan mendapati, mangsa sempat berjumpa dengan adik perempuannya yang tinggal di kampung sama pada pukul 5 petang semalam.
Katanya, dalam pertemuan itu, mangsa memaklumkan bahawa badannya berasa lemah selepas minum ubat dipercayai jenis cecair.
Menurut Choon Foo, adiknya terus membawa mangsa ke Klinik Kesihatan Pos Brooke untuk mendapatkan rawatan lanjut.
“Pihak klinik telah menghantar mangsa ke Hospital Gua Musang untuk rawatan kecemasan sebelum dia ditempatkan di Wad Wanita.

“Bagaimanapun, doktor mengesahkan mangsa telah meninggal dunia akibat kesukaran bernafas pada pukul 3.30 petang tadi,” katanya ketika dihubungi Kosmo! hari ini.
Menurutnya, siasatan lanjut juga menunjukkan tiada unsur perbuatan jenayah terhadap mangsa.
Katanya, mangsa yang telah bercerai sejak 10 tahun lalu mempunyai dua orang anak berumur 17 dan 22 tahun. -K! ONLINE


1,880 kes petugas kesihatan dikesan melalui saringan
Oleh SITI A'ISYAH SUKAIMI

22 Disember 2020, 8:40 pm
PUTRAJAYA – Sebanyak 1,880 kes positif Covid-19 dalam kalangan petugas kesihatan dikesan melalui saringan dan ujian pengesanan yang dijalankan sepanjang pandemik tersebut.
Ketua Pengarah Kesihatan, Tan Sri Dr. Noor Hisham Abdullah berkata, berdasarkan siasatan dijalankan oleh Kementerian Kesihatan (KKM), majoriti punca jangkitan dalam petugas kesihatan adalah jangkitan antara petugas-petugas kesihatan (33 peratus) dan daripada komuniti (33 peratus).
“KKM mengambil maklum perkembangan terbaru mutakhir ini iaitu terdapat peningkatan kes dalam kalangan petugas kesihatan terutamanya di dalam fasiliti-fasiliti kesihatan di zon merah dan kawasan berisiko tinggi.
“Justeru, KKM sentiasa menekankan kepentingan mematuhi langkah kawalan dan pencegahan jangkitan dalam kalangan petugas kesihatan semasa bertugas di fasiliti kesihatan dan terutama sekali ketika berada dalam komuniti,” katanya dalam satu kenyataan akhbar di sini hari ini.
Beliau berkata, pihak kementerian sentiasa prihatin dalam memastikan keselamatan dan kesihatan petugas kesihatan sepanjang pandemik Covid-19 ini dengan melakukan pemantauan berkala kepada semua petugas kesihatan. -K! ONLINE


Ebit Lew luang masa ziarah Syafiq Ahmad
Oleh MOHD RIDZAUDDIN ROSLAN

22 Disember 2020, 11:02 pm
PETALING JAYA- Penceramah terkenal, Ustaz Ebit Lew meluangkan masa menziarahi pemain skuad Harimau Malaya, Muhammad Syafiq Ahmad dan isterinya yang terlibat kemalangan baru-baru ini.
Perkara itu dikongsikan Ebit Lew menerusi satu hantaran di laman sosial Facebooknya selain menyifatkan tidak mampu menahan sebak ketika bertemu kedua-dua mereka.
Dalam statusnya, Ebit menyatakan dia berasa begitu sayu ketika menziarahi Syafiq serta tidak dapat menahan tangis atas dugaan yang dihadapi anak muda terbabit.
“Amalina (isteri) masih belum boleh bangun. Tadi bercerita ujian kerana kasih sayang Allah. Insya-Allah anak menanti dalam syurga. Buat ibu yang baik, semoga Allah ampunkan dosa beliau dan hadiahkan syurga Firdaus.
“(Saya) sayu dengar soalan Syafiq dan Amalina. Bagaimana nak bantu emak masuk syurga. Nak hadiahkan amalan buat arwah emak. Banyak soalan dan luahan hati mereka,” katanya tadi. -K! ONLINE


Anggota tentera maut motosikal rempuh lori
Oleh DIYANATUL ATIQAH ZAKARYA

22 Disember 2020, 10:35 pm
MELAKA – Seorang anggota tentera maut manakala rakannya cedera selepas motosikal dinaiki mereka merempuh sebuah lori di Lebuh Sungai Udang-Paya Rumput-Alor Gajah (SPA) di sini, hari ini.
Dalam kejadian kira-kira pukul 4 petang itu, mangsa, Mohd. Hairie Mohd. Shah, 22, yang menunggang motosikal jenis Yamaha LC maut di tempat kejadian akibat kecederaan parah di kepala, manakala rakannya, Benedict Anak Johnson, 25, luka di kepala, muka dan tangan.
Berdasarkan maklumat awal, kedua-dua anggota tentera itu dilaporkan dari Markas Tentera Darat Cawangan Sumber Manusia Kementah, Jalan Padang Tembak, Kuala Lumpur.
Ketua Polis Daerah Melaka Tengah, Asisten Komisioner Afzanizar Ahmad berkata, lori tersebut dalam perjalanan dari arah Kampung Bertam Ulu menghala ke Ayer Keroh.
“Apabila sampai di lampu isyarat Taman Paya Emas, lori tersebut membelok ke kanan untuk menuju ke Ayer Keroh, namun tiba-tiba motosikal ditunggangi dua anggota tentera itu yang datang dari arah Cheng telah melanggar bahagian kanan lori tersebut.
“Akibat kemalangan itu, penunggang motosikal disahkan meninggal dunia di tempat kejadian akibat kecederaan parah, manakala pembonceng dikejarkan ke hospital untuk rawatan,” katanya ketika dihubungi di sini, hari ini.

Katanya, pemandu lori terbabit berusia 25 tahun bagaimanapun tidak mengalami sebarang kecederaan.
Mengulas lanjut, Afzanizar berkata, siasatan di tempat kejadian mendapati keadaan jalan basah disebabkan hujan.
“Pemandu lori tersebut dibawa ke Hospital Melaka untuk diambil sampel darah dan akan dihantar ke Jabatan Kimia bagi tujuan pengesanan kandungan alkohol dan dadah.
“Sehingga kini tiada saksi bebas yang tampil memberikan maklumat mengenai punca kemalangan dan siasatan masih diteruskan,” katanya.
Katanya, mayat mangsa telah dihantar ke Hospital Melaka untuk bedah siasat dan kes disiasat mengikut Seksyen 41(1) Akta Pengangkutan Jalan 1987.


MKN teliti pembukaan sempadan negara untuk pulih ekonomi
22 Disember 2020, 6:15 pm
Oleh SYED MOHD HAZIQUE SYED NOR
PETALING JAYA – Majlis Keselamatan Negara (MKN) sedang meneliti dan berbincang bagi membuka sempadan negara dalam usaha memulihkan ekonomi negara.
Menteri Kanan (Keselamatan), Datuk Seri Ismail Sabri Yaakob berkata, setakat ini, kerajaan sedang berbincang dan akan mengumumkan keputusan itu dalam masa terdekat.
“Kemasukan orang luar bagi negara zon hijau masih dalam perbincangan, tetapi keadaan boleh berubah mengikut kepada peningkatan kes Covid-19 di negara terbabit.
“Walaubagaimanapun, kemasukan orang dari negara luar ke negara kita sudah ada cuma diterhadkan bagi urusan-urusan tertentu,” katanya pada sidang akhbar di sini hari ini.
Beliau berkata demikian susulan kenyataan Menteri di Jabatan Perdana Menteri (Ekonomi), Datuk Seri Mustapa Mohamed baru-baru ini tentang sempadan negara perlu dibuka semula bagi memastikan pemulihan ekonomi negara dapat dilaksanakan sepenuhnya pada 2021. -K! ONLINE


Tak sempat edar heroin 13.37kg
Oleh KHAIRUL MOHD. ALI

22 Disember 2020, 5:44 pm
JOHOR BAHRU – Polis Johor berjaya memberkas dua lelaki tempatan dipercayai merupakan ahli sindiket pengedaran dadah dalam dua serbuan yang dibuat di Seri Alam, dekat sini Ahad lalu.
Ketua Polis Johor, Datuk Ayob Khan Mydin Pitchay berkata, turut dirampas dalam serbuan berkenaan adalah dadah jenis heroin seberat 13.77 kilogram (kg) bernilai RM153,178.
Menurut beliau, kedua-dua suspek yang ditahan berusia 31 dan 38 tahun.
“Pada 20 Disember lalu, Jabatan Siasatan Jenayah Narkotik (JSJN) Johor dengan JSJN Bukit Aman telah melancarkan dua serbuan di sekitar Seri Alam.
“Dua lelaki ditahan dalam serbuan itu, bersama dadah jenis heroin seberat 13.37 kg bernilai RM153,178,” katanya dalam satu kenyataan di sini hari ini.
Tambah Ayob Khan, ujian saringan air kencing yang dijalankan turut mendapati kedua-dua suspek positif penyalahgunaan dadah manakala seorang daripada mereka memiliki rekod jenayah lampau. -K! ONLINE


Nama Siti Nurhaliza bakal diabadikan di Walk Of Fame Adelaide
Oleh MOHAMMAD SHAHEMY AZMI

22 Disember 2020, 6:11 pm
PETALING JAYA – Penyanyi nombor satu negara Datuk Seri Siti Nurhaliza sekali lagi melakar sejarah tersendiri selepas namanya bakal terpahat di Walk Of Fame di Sungai Torrens, Adelaide, Australia bagi pemilihan edisi 2019.
Berita gembira tersebut dikongsikan sendiri pelantun 7 Nasihat itu menerusi akaun Instagramnya hari ini.
“Alhamdulillah, terima kasih semua yang menyokong saya tanpa jemu, peminat-peminat saya yang selalu ada dalam susah dan senang. Ini untuk anda yang bersama-sama saya selama ini.
“Nanti kalau ke Adelaide lagi bolehlah saya sambil gambar dengan Walk Of Fame sendiri. Tidak sangka sebenarnya,” ujarnya.
Pengurus kepada Siti iaitu Rozi Abdul Razak turut merakamkan ucapan tahniah kepada penyanyi yang kini sedang hamil anak kedua itu atas kejayaan yang diperolehnya.
“Tahniah bos! Terima kasih peminat-peminat Siti Nurhaliza.

“Ketika beliau ke Adelaide mengadakan konsert solo pada tahun lalu, meski kondisi kesihatannya tidak begitu baik, beliau tetapi tampil yakin penuh amanah hingga ke akhir acara.
“Saya kira ini hadiah buat beliau. Penganjur, penonton dan peminat adalah saksi hidup akan satu kesungguhan. Terima kasih semua.
“Tidak pernah terfikir di Adelaide ada Walk Of Fame Siti Nurhaliza, jauh tetapi itulah perjalanan seseorang. Di mana ada rezeki, di situlah bertapaknya prasasti,” kata Rozi.
Menurut sumber daripada Aussie Theatre, nama Siti berjaya memasuki senarai Walk Of Fame di Adelaide selepas memenangi kategori undian orang awam (People Choice) bagi kategori penyanyi selepas menjayakan konsert sulungnya di Adelaide Festival Center’s (OzAsia Festival) pada tahun lalu.
Sejak dibuka pada tahun 1973, Wall Of Fame diberikan khas kepada penggiat seni yang pernah melakar sejarah di pentas Adelaide Festival Centre.
Sehingga kini, terdapat lebih daripada 130 nama telah terpahat di Walk Of Fame di Adelaide antaranya Guy Sebastian, Jimmy Barnes, Adam Hills, Elizabeth Campbell dan Tina Arena.
Selain Siti, dua lagi nama bintang antarabangsa yang bakal diabadikan di Walk Of Fame bagi tahun 2019 adalah penari, Frances Rings (bawah, kiri) dan pemuzik William Barton (bawah, kanan).
Selain Siti, dua lagi nama bintang antarabangsa yang bakal diabadikan di Walk Of Fame bagi tahun 2019 adalah penari, Frances Rings dan pemuzik William Barton.
Sebanyak 11 nama telah dicalonkan berdasarkan pencapaian mengikut kategori masing-masing dan hanya tiga nama yang dipilih berdasarkan undian.
Terdahulu, pada 7 Disember lalu Siti Nurhaliza telah tersenarai antara 100 selebriti Asia paling berpengaruh dalam media sosial oleh Forbes.com. -K! ONLINE


‘Back door’ adalah kesalahan besar – Rozilah
Oleh MOHD YUNUS YAKKUB

22 Disember 2020, 6:36 pm
SHAH ALAM – Hakim Mahkamah Sesyen, Rozilah Salleh menegur perbuatan seorang bekas Ahli Majlis Daerah Sabak Bernam (MDSB) yang tidak mengisytiharkan kepentingannya dalam syarikat anak miliknya bagi penganjuran Ekspo Raya 2016 selepas didapati bersalah atas tujuh pertuduhan iaitu memberikan suapan bernilai RM16,000 dan menyalahgunakan kuasa, empat tahun lalu.
Rozilah menjatuhkan hukuman penjara setahun dan denda RM110,000 terhadap tertuduh, Mohamad Fauzi Ahmad, 50, selepas pihak pembelaan gagal menimbulkan keraguan munasabah di akhir kes pembelaan.
Mahkamah turut memerintahkan bekas Ketua Cabang Parti Keadilan Rakyat (PKR) Sungai Besar itu dipenjara 18 bulan sekiranya gagal membayar denda tersebut.
“Kenapa senyap sahaja tidak isytiharkan. Pemilihan kena telus dan ikut merit bukan secara back door (pintu belakang).
“Itu adalah kesalahan paling besar bagi saya. Kalau bukan kesalahan serius tidak perlu ada Mahkamah Khas untuk mengadili kes akta Suruhanjaya Pencegahan Rasuah Malaysia (SPRM),” jelas dalam penghakimannya.
Terdahulu dalam prosiding berlangsung hampir tiga jam itu, Rozilah menjatuhkan hukuman penjara selama empat tahun enam bulan bagi enam pertuduhan menerima suapan dan setahun bagi satu pertuduhan salah guna kuasa. Bagaimanapun, hukuman penjara yang perlu dijalani Mohamad Fauzi hanya setahun selepas mahkamah mengarahkan kesemuanya berjalan serentak.

Bagi lima pertuduhan rasuah, tertuduh yang mempunyai empat orang anak telah memberikan suapan bernilai RM700 hingga RM10,000 kepada tiga Ahli Majlis MDSB dan seorang lelaki individu lain berusia 47 hingga 68 tahun bagi mengundi Ligat Bina Enterprise sebagai penganjur Ekspo Raya 2016 dalam Mesyuarat Jawatankuasa Kawalan Perniagaan dan Kesihatan MDSB yang diadakan pada 13 Mei 2016.
Manakala, satu pertuduhan menyalahguna kuasa jawatannya sebagai Ahli MDSB bagi mendapatkan suapan apabila mengambil bahagian dalam mesyuarat sama untuk memutuskan memilih syarikat sama bagi penganjuran sama.
Kesemua perbuatan itu dilakukan di MDSB, Pejabat PKR Cabang Sungai Besar, tiga buah bank di Sungai Besar, Rawang dan Setiawan serta sekitar Sekinchan bermula Mei hingga September 2016. -K! ONLINE


Kes baharu masih angka 2,000
Oleh SITI A'ISYAH SUKAIMI

22 Disember 2020, 6:53 pm
PUTRAJAYA – Kes baharu hari ini masih melaporkan angka 2,000 dengan 2,062 kes direkodkan menjadikan jumlah kes positif Covid-19 di Malaysia sebanyak 97,389 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes hari ini, empat daripadanya adalah kes import mendapat jangkitan dari luar negara manakala, sebanyak 2,058 kes melibatkan penularan tempatan.
“Selain itu, sebanyak 911 kes sembuh dilaporkan menjadikan jumlah kumulatif kes sembuh sepenuhnya daripada Covid-19 sebanyak 79,304 kes.
“Terdapat satu lagi kematian baharu di Labuan membabitkan lelaki berusia 69 tahun menjadikan sebanyak 439 kes kematian Covid-19 di Malaysia,” katanya dalam satu kenyataan akhbar di sini hari ini.
Ujarnya lagi, sebanyak 111 kes positif sedang dirawat di Unit Rawatan Rapi dengan 51 kes memerlukan bantuan pernafasan. -K!ONLINE


996 mangsa banjir Kelantan di 13 pusat pemindahan
Oleh MUHAMMAD AYMAN GHAFFA

22 Disember 2020, 6:31 pm
KOTA BHARU – Banjir di Kelantan dilihat semakin pulih, namun seramai 996 orang daripada 380 keluarga masih ditempatkan di 13 pusat pemindahan sementara (PPS).
Ini kerana, kediaman mereka yang terletak di sekitar Sungai Golok di Pasir Mas masih dinaiki air banjir yang berpunca daripada limpahan sungai tersebut meskipun cuaca panas sepanjang hari ini.
Berdasarkan portal eBanjir kerajaan negeri, sehingga pukul 5 petang tadi, sebanyak 11 PPS masih dibuka di Pasir Mas dengan jumlah mangsa seramai 917 orang daripada 357 keluarga.
Dua lagi PPS masih dibuka di Tanah Merah dengan menempatkan 79 mangsa daripada 23 keluarga.
Sementara itu, bacaan terkini dipaparkan infobanjir.water.gov.my mendapati paras air Sungai Golok di Rantau Panjang kini mencapai 10.16 meter masih melepasi paras bahaya iaitu 9 meter. -K! ONLINE


Satu lagi kematian akibat rabies
Oleh SITI A'ISYAH SUKAIMI

22 Disember 2020, 6:19 pm
PUTRAJAYA – Seorang wanita berusia 53 tahun meninggal dunia pada 15 Disember lalu di Sarawak akibat rabies, menjadikan jumlah kes tersebut dalam kalangan manusia di negeri itu meningkat kepada sembilan orang pada tahun ini.
Ketua Pengarah Kesihatan, Tan Sri Dr. Noor Hisham Abdullah berkata, wanita tersebut dari daerah Selangau, Sibu dimasukkan ke wad di Hospital Sibu pada 8 Disember dengan gejala sesak nafas dan batuk.
“Dia juga mengadu sakit tekak, demam dan lemah badan selama tiga hari sebelum dimasukkan ke wad serta meninggal dunia pada 15 Disember dengan diagnosa rabies meningoencephalitis.
“Diagnosa tersebut disahkan dengan ujian makmal positif rabies oleh Institut Penyelidikan Perubatan (IMR) pada 17 Disember 2020,” katanya dalam satu kenyataan akhbar di sini hari ini.
Beliau berkata, sebelum ini wanita tersebut pernah digigit oleh anjing peliharaannya di bahagian jari pada Oktober lepas, namun tidak mendapatkan rawatan di mana-mana fasiliti kesihatan. -K! ONLINE


PKPD Apartment Amber Court dan Ria dilanjutkan
22 Disember 2020, 6:41 pm
PETALING JAYA – Majlis Keselamatan Negara (MKN) melanjutkan Perintah Kawalan Pergerakan Diperketatkan (PKPD) di Apartment Amber Court, Apartment Ria di Jalan Genting, Bentong, Pahang sehingga 6 Januari depan.
Menteri Kanan (Keselamatan), Datuk Seri Ismail Sabri Yaakob berkata, atas nasihat Kementerian Kesihatan (KKM) kerajaan bersetuju melanjutkan tempoh PKPD bermula 24 Disember ini hingga 6 Januari depan.
“Selain itu, PKPD di Rumah Kongsi Kampung Smwaut, Jalan Genting, Bentong, Pahang akan ditamatkan esok seperti yang dijadualkan,” katanya pada sidang akhbar di sini hari ini.
Sementara itu, Beliau berkata, kerajaan bersetuju dengan cadangan Kementerian Pengajian Tinggi untuk membenarkan kemasukan semua pelajar antarabangsa dari semua negara kecuali United Kingdom (UK) ke kampus secara fizikal bagi sesi pembelajaran tahun 2021 bermula 1 Januari nanti.
“Kebenaran ini merangkumi, pelajar lama dan pelajar yang diterima masuk oleh Institut Pengajian Tinggi (IPT) awam dan swasta yang mempunyai penginapan tetap di Malaysia.
“Pelajar juga perlu jalani ujian saringan Covid-19 tiga hari sebelum berlepas ke Malaysia dan sekali lagi setibanya di pintu masuk negara, selain perlu menjalani kuarantin wajib selama 10 hari. Kesemua kos kuarantin dan ujian akan ditanggung oleh pelajar tersebut,” jelasnya.

Selain itu, beliau turut membenarkan kemasukan pelajar bukan warganegara kecuali dari UK yang datang bersama pengiring untuk belajar di sekolah-sekolah antarabangsa dan swasta di negara berkuatkuasa 1 Januari. -K! ONLINE


212 kes penipuan dalam talian dikesan di Kelantan
Oleh ROSLIZA MOHAMED

22 Disember 2020, 6:11 pm
KOTA BHARU – Kementerian Perdagangan Dalam Negeri dan Hal Ehwal Pengguna (KPDNHEP) Kelantan mengesan sebanyak 212 kes penipuan secara dalam talian melibatkan 829 aduan yan diterima sepanjang tahun ini.
Pengarahnya, Adnan Abd. Rahman berkata, kebanyakan kes itu melibatkan penghantaran lewat, kesilapan barangan dan penipuan berkaitan tidak menerima barangan yang dibeli.
Menurutnya, berdasarkan keseluruhan aduan, sebanyak 212 kes penipuan telah dikenal pasti dan ia telah dilaporkan menerusi Tribunal Tuntutan Pengguna Malaysia KPDNHEP Kelantan.
“Jenis penipuan itu termasuk barangan tidak sampai, saiz pakaian tidak sama yang dikehendaki dan barangan yang dibeli tidak diterima.
“Kita akan memanggil penjual dan pembeli berhubung kes itu untuk bersemuka antara mereka secara adil,” katanya.
Beliau berkata demikian kepada pemberita selepas menghadiri Program Walkabout Skim Kawalan Harga Maksimum Musim Perayaan (SHMMP) Krismas 2020 di pasar raya Pantai Timur di Pengkalan Chepa di sini hari ini. -K! ONLINE


Terengganu kekurangan pakar psikiatri
Oleh NORADILA MAHAMAD

22 Disember 2020, 6:25 pm
KUALA TERENGGANU – Terengganu masih mencatatkan kekurangan pakar psikiatri dengan hanya mempunyai 10 orang bagi keperluan lebih 1.2 juta penduduknya.
Menteri Kesihatan, Datuk Sri Dr. Adham Baba berkata, bilangan tersebut masih jauh daripada nisbah satu bagi 10,000 penduduk seperti disyorkan Pertubuhan Kesihatan Sedunia (WHO).
“Sehubungan itu, saya telah mengarahkan Pengarah Kesihatan Terengganu (Nor Azimi Yunus) melatih lebih ramai doktor berbakat di negeri ini untuk menjadi pakar psikiatri.
“Latihan menerusi kursus sedia ada itu bertujuan agar jurang tersebut dapat dikurangkan dari semasa ke semasa demi kebajikan rakyat negeri ini,” katanya selepas merasmikan Kompleks Psikiatri Hospital Sultanah Nur Zahirah (HSNZ) di sini hari ini.
Adham berkata, keperluan terhadap pakar psikiatri amat relevan pada masa ini dengan 1,500 kes telah direkodkan pada tahun lalu.
Jelas beliau, sebahagian besar pesakit tersebut iaitu 775 orang telah dirujuk di HSNZ bagi mendapatkan rawat psikiatri.

“Kewujudan kompleks psikiatri bernilai RM62 juta yang mempunyai kemudahan 60 katil ini bukti keseriusan kerajaan untuk menambah baik mutu perkhidmatan kesihatan bagi rakyat. – K! ONLINE


Tinggalkan 100kg syabu dalam bot
Oleh KHAIRUL MOHD. ALI

22 Disember 2020, 4:12 pm
JOHOR BAHRU – Maritim Malaysia (APMM) Johor berjaya mematahkan cubaan menyeludup keluar dadah jenis syabu seberat 100 kilogram (kg) bernilai RM5.1 juta di perairan Pelabuhan Tanjung Pelepas, Gelang Patah dekat sini malam semalam.
Timbalan Ketua Pengarah (Operasi) APMM, Laksamana Muda Maritim Kamaruszaman Abu Hassan berkata, rampasan tersebut merupakan rampasan terbesar melibatkan dadah oleh Maritim Malaysia Johor.
Katanya, rampasan berkenaan dilakukan pihaknya menerusi Ops Jaksa pada pukul 9.45 malam.
“Pada lebih kurang pukul 9.30 malam semalam, bot peronda Maritim Malaysia telah mengesan sebuah bot fiber dipandu seorang lelaki dalam keadaan mencurigakan sedang bergerak keluar dari muara Sungai Boh ke perairan Tanjung Piai.
“Selepas menyedari kehadiran bot peronda, suspek memadamkan lampu bot sebelum memecut ke kawasan paya bakau berhampiran dan meninggalkan bot tersebut untuk melarikan diri,” katanya.
Beliau berkata demikian dalam sidang akhbar yang diadakan di Ibu Pejabat Maritim Malaysia Johor, di Menara Tabung Haji, di sini hari ini. Turut hadir, Pengarah Maritim Malaysia Johor, Laksamana Pertama Maritim Nurul Hizam Zakaria.

Tambah beliau, siasatan dibuat terhadap bot berkenaan kemudian menemui empat beg dan sebuah kotak berisi 98 paket bungkusan teh Cina mengandungi serbuk kristal, dipercayai dadah jenis syabu.
“Setiap bungkusan teh Cina itu dianggarkan seberat 1 kilogram, dengan nilai rampasan dadah sebanyak RM5.1 juta. Turut dirampas bot berkenaan yang dianggarkan bernilai RM12,000.
“Ini merupakan rampasan dadah kali keenam dibuat Maritim Malaysia Johor dan yang terbesar direkodkan tahun ini, dengan nilai rampasan dadah keseluruhan RM8.18 juta,” ujarnya.-K! ONLINE


5,192 individu di Perak di kompaun ingkar PKP
Oleh ASLIZA MUSA

22 Disember 2020, 4:34 pm
IPOH – Seramai 5,192 individu di Perak dikompaun atas pelbagai kesalahan mengingkari prosedur operasi standard (SOP) Perintah Kawalan Pergerakan (PKP) yang dilaksanakan bermula Mac lalu sehingga kelmarin.
Ketua Polis Perak, Datuk Mior Faridalathrash Wahid berkata, daerah Taiping merekodkan jumlah individu tertinggi dikompaun seramai 1,077 orang diikuti Manjung (997), Tapah (737), Ipoh (675) dan Muallim (363).
Katanya, kesalahan membabitkan pemakaian pelitup muka merupakan alasan yang sering diberikan kepada pihak polis semasa membuat pemantauan dan penguatkusaan SOP di lapangan.
“Antara alasan yang sering digunakan orang ramai ialah tidak tahu peruntukan sebenar SOP yang mewajibkan memakai pelitup muka di tempat awam.
“Malah, ada juga yang memberi alasan terlupa memakai pelitup muka dan tidak mampu membelinya selain tidak mematuhi penjarakan sosial ketika berada di tempat awam termasuk restoran dan kaunter perkhidmatan,” katanya di sini hari ini.
Menurut beliau, sebanyak 456 premis juga telah diarah tutup kerana gagal mematuhi SOP sektor perniagaan ketika PKP.

Katanya, jumlah itu direkodkan di seluruh negeri kecuali daerah Perak Tengah, Pengkalan Hulu dan Selama bermula 18 Jun hingga 20 Disember lalu.
“Daerah Manjung merekodkan jumlah premis ditutup tertinggi ekoran tidak mematuhi SOP diikuti Taiping, Muallim, Ipoh, Hilir Perak dan Tapah,” katanya.-K!ONLINE


Lori tangki bawa minyak sawit terbakar
Oleh MOHAMAD FAIZAL HASHIM

22 Disember 2020, 5:40 pm
JOHOR BAHRU – Sebuah lori tangki membawa muatan minyak sawit musnah terbakar di Kilometer 37.3 Lebuhraya Utara Selatan arah selatan berhampiran Kulai dekat sini hari ini.
Komander Operasi PBK II KUP Azizan Aziz berkata, kejadian itu melibatkan lori tangki jenis Scania yang  terbabas sebelum melanggar pembahagi lebuh raya.
Katanya, seramai 10 anggota dikejarkan ke lokasi kejadian bersama sebuah jentera Fire Rescue Team (FRT), sebuah jentera tangki air dari Balai Bomba dan Penyelamat (BBP) Kulai dan BNP Bandar Baru sejurus panggilan kecemasan diterima kira-kira pukul 1 petang.
“Dalam kejadian itu, hampir keseluruhan bahagian kepala lori itu musnah terbakar manakala bahagian tangki terbakar sebanyak 30 peratus.
“Pemandu lori, Mohd. Azri Saadon, 41, berjaya menyelamatkan diri,” katanya dalam kenyataan hari ini.
Azizan berkata, dalam kejadian itu, tiada kemalangan jiwa dilaporkan dan pemandu lori berada dalam keadaan selamat.

“Punca kebakaran danp anggaran kerugian masih dalam siasatan. Operasi ditamatkan kira-kira pukul 2 petang,” katanya.-K! ONLINE


Polis rampas kayu gaharu RM2 juta
Oleh ZULKIFLI MANZOR

22 Disember 2020, 5:18 pm
SERDANG – Polis daerah ini berjaya menumpaskan kegiatan memproses kayu gaharu secara haram yang beroperasi di tiga buah premis di Taman Puncak Jalil dekat sini pagi tadi.
Dalam serbuan kira-kira pukul 8.30 pagi itu, sebanyak 10 batang pokok gaharu, 16 guni habuk kayu gaharu, 37 tong cecair kayu gaharu dan 10 kilogram kulit kayu gaharu bernilai lebih RM2 juta dirampas.
Ketua Polis Daerah Serdang, Asisten Komisioner Razali Abu Samah berkata, kegiatan memproses kayu gaharu secara haram tersebut dipercayai telah beroperasi sejak tahun 2018.
“Polis menahan empat individu berusia antara 30 hingga 50 tahun dalam serbuan itu termasuk sepasang suami isteri warga asing yang merupakan pekerja premis berkenaan.
“Polis turut menahan pemilik premis iaitu seorang lelaki berusia 58 tahun. Kayu gaharu ini diproses untuk menjadi minyak wangi, arca atau colok dan dipercayai untuk dieksport.
“Premis ini berselindung disebalik pendaftaran perniagaan memproses cuka kayu getah dalam menjalankan kegiatan tersebut,” katanya ketika ditemui pemberita di lokasi serbuan hari ini.

Razali berkata, kegiatan haram itu dikesan selepas polis menerima empat laporan berhubung aktiviti mencuri kayu gaharu dalam daerah Serdang pada penghujung Oktober lalu.
Menurut beliau, polis bersama pegawai Jabatan Perhutanan Negeri Selangor kemudian melakukan pemeriksaan di Hutan Simpan Air Hitam dan menemui kesan beberapa batang pokok gaharu ditebang.
Kata beliau, risikan polis seterusnya menemui tiga premis memproses kayu gaharu tersebut sebelum serbuan dilakukan hari ini.
Jelas beliau, kesemua yang ditahan akan didakwa dibawah Seksyen 84 (1) Akta Perhutanan Negara 1984 yang memperuntukkan denda maksimum RM200,000, penjara 10 tahun atau kedua-duanya.
“Pemilik premis gagal membuktikan dia ada kebenaran memindahkan hasil hutan. Dia mendakwa membeli kayu gaharu daripada penjual di Pahang, namun siasatan lanjut sedang dijalankan,” katanya. – K! ONLINE


Hukuman penjara dan denda, Ku Nan fail rayuan
Oleh NUZULSHAM SHAMSUDDIN

22 Disember 2020, 4:39 pm
KUALA LUMPUR – Pihak pembelaan bekas Menteri Wilayah Persekutuan, Datuk Seri Tengku Adnan Tengku Mansor  atau Ku Nan telah memfailkan notis rayuan selepas tidak berpuas hati dengan keputusan Mahkamah Tinggi di sini semalam yang mensabitkan kesalahan rasuah.
Perkara itu disahkan peguam, Datuk Tan Hock Chuan yang mewakili Ku Nan ketika dihubungi melalui aplikasi Whatsapp di sini hari ini.
Hock Chuan memberitahu, notis rayuan tersebut difailkan melalui sistem e-filing mahkamah semalam.
Sementara itu, Timbalan Pendakwa Raya, Julia Ibrahim ketika dihubungi pula memaklumkan keputusan sama ada rayuan akan difailkan (oleh pendakwaan) atau tidak akan dibuat oleh Bahagian Perbicaraan dan Rayuan, Jabatan Peguam Negara.
Ujar beliau, sekiranya ada, rayuan tersebut perlu difailkan dalam tempoh 14 hari dari tarikh keputusan.
Semalam Ku Nan dijatuhi hukuman penjara 12 bulan dan denda RM2 juta selepas didapati bersalah oleh Mahkamah Tinggi di sini semalam atas pertuduhan menerima rasuah RM2 juta berhubung tugas rasminya, empat tahun lalu.

Hakim Mohamed Zaini Mazlan membuat keputusan itu selepas mendapati pihak pembelaan gagal menimbulkan keraguan munasabah terhadap kes itu.
Mahkamah turut memerintahkan tertuduh dipenjara enam bulan lagi sekiranya tertuduh gagal membayar jumlah denda itu.
Bagaimanapun mahkamah menangguhkan kedua-dua hukuman itu sementara menunggu rayuan.
Mengikut pertuduhan, Ku Nan, didakwa dalam kapasitinya sebagai seorang penjawat awam iaitu Menteri Wilayah Persekutuan telah menerima untuk dirinya wang berjumlah RM2 juta.
Wang itu daripada ahli perniagaan, Tan Sri Chai Kin Kong yang juga Pengarah AKSB melalui cek Hong Leong Islamic Bank milik AKSB yang telah didepositkan ke dalam akaun bank CIMB milik Tadmansori Holdings Sdn Bhd (THSB) yang beliau mempunyai kepentingan, yang diketahui syarikat AKSB ada perhubungan dengan kerja-kerja rasminya.
Bendahari UMNO itu didakwa melakukan perbuatan itu di CIMB Bank Berhad, Cawangan Pusat Bandar Damansara di sini pada 14 Jun 2016.
Ahli Parlimen Putrajaya itu didakwa mengikut Seksyen 165 Kanun Keseksaan yang membawa hukuman maksimum penjara dua tahun atau denda atau kedua-duanya.-K!ONLINE


Didakwa di hospital, pegawai imigresen mengaku tidak bersalah terima suapan
Oleh NUZULSHAM SHAMSUDDIN

22 Disember 2020, 4:24 pm
SHAH ALAM – Seorang pegawai Jabatan Imigresen mengaku tidak bersalah di sebuah hospital di sini atas pertuduhan menerima suapan berjumlah RM3,000 supaya tidak mengambil tindakan ke atas satu kertas siasatan yang disiasatnya pada November tahun lalu.
Tertuduh Zulkifly Za’Par ,46, yang juga Timbalan Penolong Pengarah Kanan, Bahagian Pencegahan Anti Pemerdagangan Orang dan Penyeludupan Migran (ATIPSOM) membuat pengakuan tidak bersalah itu selepas pertuduhan dibacakan terhadapnya di hadapan Hakim Azura Alwi.
Pertuduhan itu dibaca di sebuah bilik khas di hospital itu kerana tertuduh menerima rawatan bagi penyakit darah tinggi dan sakit jantung.
Terdahulu, pendakwaan sepatutnya dijalankan di Mahkamah Sesyen Kuala Lumpur namun adik tertuduh hadir memaklumkan tertuduh dirujuk ke hospital itu termasuk turut mengemukakan sijil cuti sakit.
Timbalan Pendakwa Raya Siti Noor Hafizan Zakaria yang meneliti semua sijil cuti sakit kemudian memohon arahan mahkamah menuduh tertuduh di hospital.
Sebelum ini pada 11 Disember lalu tertuduh juga tidak hadir pada sebutan pertuduhan kali pertama kesnya berikutan masih menerima rawatan di hospital.

Mengikut pertuduhan, Zulkifly didakwa telah memperoleh secara rasuah bagi dirinya sebagai ejen Jabatan Imigresen Malaysia, suatu suapan berjumlah RM3,000 daripada seorang lelaki melalui pihak ketiga yang merupakan seorang wanita sebagai dorongan tidak mengambil tindakan ke atas kertas siasatan yang disiasatnya.
Kesalahan itu didakwa dilakukan di Jalan Persiaran Perdana, Presint 3, Putrajaya pada 21 November 2019 yang didakwa mengikut Seksyen 17(a) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 34 akta yang sama.
Difahamkan kertas siasatan itu berhubung cap kertas keselamatan palsu.
Jika sabit kesalahan memperuntukkan hukuman penjara 20 tahun dan denda tidak kurang lima kali ganda nilai suapan atau RM10,000 atau mana-mana yang lebih tinggi.
Siti Noor Hafizan mencadangkan jaminan RM15,000 dan tertuduh yang diwakili peguam S.Rishee tidak membantah jumlah ikat jamin tersebut.
Hakim Azura kemudian membenarkan tertuduh diikat jamin RM15,000 dengan seorang penjamin berserta syarat tambahan pasport diserahkan kepada mahkamah, melapor diri di pejabat SPRM minggu pertama setiap bulan.
Pada sama sama tertuduh juga dilarang menggangu saksi pendakwaan sehingga kes selesai.
Mahkamah kemudian menetapkan 21 Januari 2021 untuk sebutan semula kes.K!ONLINE


Wanita terima hantaran kahwin album solo Kai EXO
Oleh KOSMO!

22 Disember 2020, 4:03 pm
JAKARTA – Seorang pengantin perempuan di Indonesia menerima album solo artis Korea Selatan, Kai daripada kumpulan EXO sebagai salah satu barang hantaran perkahwinannya, hujung minggu lalu.
Gambar barang hantaran itu tular apabila ia dimuat naik di laman Instagram salah seorang tetamu majlis perkahwinan itu.
Pengantin yang dikenali sebagai Grace ,31, memberitahu album itu adalah hadiah istimewa daripada suaminya, Pirzi sempena hari perkahwinan mereka, lapor Tribunnews.com, semalam.
Gambar barang hantaran kahwin yang berupa album solo Kai EXO tular di media sosial. – Instagram
“Saya memang meminati artis K-Pop dan Kai EXO adalah artis yang paling saya gemari.
“Sudah lama saya ingin membeli album Kai dan suami membuat kejutan dengan menjadikannya barang hantaran perkahwinan kami,” katanya kepada Tribunnews.com.
Tambah Grace, suaminya tidak pernah membantah dan malah memahami minatnya terhadap artis K-Pop.

“Saya gembira kerana suami melayan sahaja kerenah saya yang meminati artis K-Pop,” ujarnya. – Agensi


Harap kerajaan pusat lulus projek tebatan banjir di Kelantan
Oleh YATIMIN ABDULLAH

22 Disember 2020, 5:04 pm
RANTAU PANJANG – Kerajaan Negeri Kelantan berharap permohonan dana sebanyak RM1.5 bilion untuk projek tebatan banjir di Rantau Panjang dapat diluluskan oleh kerajaan persekutuan pada Rancangan Malaysia Ke-12 (RMK-12).
Menteri Besar Kelantan, Datuk Ahmad Yakob berkata, pihaknya sudah mengemukakan permohonan tersebut agar ia menjadi agenda penting dalam RMK-12.
Menurutnya, apabila projek tebatan itu siap, ia bakal memberi kelegaan kepada penduduk Rantau Panjang selain mampu menyelamatkan mereka daripada bencana banjir setiap tahun.
“Saya amat berharap agar projek ini dapat diluluskan dengan segera.
“Jika projek ini tidak dilaksanakan, Rantau Panjang akan menerima limpahan air dari Sungai Golok yang kemudian masuk ke kawasan sekitar sekaligus menyebabkan banjir setiap tahun,” katanya.
Beliau berkata demikian ketika ditemui pemberita selepas lawatan Perdana Menteri, Tan Sri Muhyiddin Yassin ke pusat pemindahan sementara (PPS) banjir di Sekolah Kebangsaan Gual Tinggi di sini hari ini.

Ahmad memberitahu, pihaknya turut memaklumkan kepada Perdana Menteri mengenai projek tebatan banjir di Pasir Mas dan Rantau Panjang bagi fasa kedua yang sudah boleh dimulakan dengan bajet berjumlah RM600 juta.
Katanya, projek itu telah dilakukan di Tumpat sebelum ini.-K!ONLINE


Nantikan kemunculan saya yang baharu – Syed Iqmal
22 Disember 2020, 5:43 pm
PETALING JAYA – Selepas bebas daripada tahanan reman selama 18 hari, pendakwah selebriti Syed Shah Iqmal Syed Mohammad Shaiful membuat kemunculan terkini dalam media sosial miliknya dengan mengucapkan terima kasih kepada peminat atas sokongan yang diberikan.
Syed Iqmal, 25, menerusi akaun Tik Toknya dua hari lalu memuat naik sebuah video kompilasi gambar-gambarnya yang dihasilkan seorang peminat.
Menerusi video tersebut, pendakwah muda itu berterima kasih kepada peminat yang sentiasa mendoakannya.
“Bismillah. Terima kasih kerana menyokong dan sentiasa mendoakan saya. Nantikan kemunculan saya yang baharu!
“Tidak mampu saya nak ‘repost’ (muat naik semula) satu persatu. Terima kasih. Masya-Allah,” tulisnya.
Perkongsian berkenaan ditonton lebih 760,000 kali selain menerima lebih 6,000 komen daripada peminat yang teruja melihat dia kembali aktif dalam media sosial.

Rata-rata peminat Syed Iqmal menyatakan sokongan terhadapnya selain mendoakan dia dipermudahkan segala urusan.
Terdahulu, Syed Iqmal yang berdepan tiga dakwaan termasuk merogol dilepaskan selepas diikat jamin bernilai RM35,000 pada 15 Disember lalu.
Syed Iqmal ditahan pada 27 November lalu selepas seorang wanita membuat laporan polis didakwa dirogol pendakwah itu.
Selepas itu, muncul tujuh lagi laporan polis daripada tujuh mangsa yang turut tampil membuat laporan sama termasuklah guru dan pelajar kolej.
Selepas 13 hari direman iaitu pada 10 Disember lalu, bekas peserta program Da’i musim keempat itu kemudian didakwa atas dua tuduhan iaitu persetubuhan luar tabii dan mencabul kehormatan di Mahkamah Petaling Jaya, manakala dakwaan merogol seorang wanita di Mahkamah Shah Alam. – K!ONLINE.


Langkawi perlukan lebih 200,000 pelancong sebulan
Oleh NORLIDA AKMAR IDROS

22 Disember 2020, 5:11 pm
LANGKAWI – Pulau peranginan ini memerlukan sekurang-kurangnya 200,000 pelancong sebulan bagi mewujudkan persekitaran ekonomi yang sihat terutama kepada pemain industri pelancongan di situ.
Ketua Pegawai Eksekutif Lembaga Pembangunan Langkawi (LADA), Dr. Hezri Adnan berkata, purata jumlah kemasukan pelancong itu penting dalam memastikan kelangsungan perniagaan di Langkawi.
“Jika Langkawi boleh dapat sekurang-kurangnya 200,000 pelancong setiap bulan, ia dilihat cukup untuk kebanyakkan perniagaan.
“Kadar itu mungkin bukan sesuatu yang mewah tetapi mencukupi,” katanya selepas merasmikan program sesi libat urus Tapawfood serta pengusaha kecil dan sederhana di Ombak Villa di sini hari ini.
Kata beliau, sekiranya jumlah pelancong yang diterima mencapai 250,000 orang atau lebih dalam masa sebulan, ia akan merancakkan lagi industri seterusnya memberi manfaat kepada penduduk di pulau tersebut.
Berhubung sasaran jumlah pelancong untuk tahun depan, menurut Hezri, pihaknya berhadapan dengan ketidakpastian susulan penularan wabak Covid-19 yang melanda dunia. – K! ONLINE


Syarikat pengendali pelancongan diberi kelonggaran syarat 1 Januari depan
Oleh NUR SHARIEZA ISMAIL

22 Disember 2020, 2:54 pm
PUTRAJAYA – Kementerian Pelancongan, Seni dan Budaya Malaysia (MOTAC) bersetuju memberi tiga kelonggaran syarat kepada syarikat pengendali pelancongan berlesen berkuat kuasa 1 Januari tahun depan.
MOTAC menerusi satu kenyataan berkata, kelonggaran itu akan dikuat kuasa di bawah Seksyen 4, Akta 482 dan Peraturan-Peraturan bertanggungjawab bagi penyeliaan am ke atas segala perkara yang berhubung Akta Industri Pelancongan 1992 [Akta 482].
Kenyataan itu berkata, kelonggaran syarat itu termasuklah perlanjutan kelonggaran dari segi keluasan premis bagi syarikat pengendali pelancongan yang telah berlesen dari 1 Januari sehingga 30 Jun 2021.
“Selain itu, kelonggaran syarat juga termasuk perlanjutan kebenaran untuk menjalankan perniagaan lain dalam premis syarikat pengendali pelancongan dari 1 Januari sehingga 30 Jun 2021.
“Seterusnya adalah perlanjutan tempoh penyewaan premis perniagaan secara ‘co-share office space’ sehingga 30 Jun 2021,” jelas kenyataan itu.
MOTAC berkata, kelonggaran itu dijangka akan memberi manfaat kepada 6,894 pengusaha pelancongan berlesen yang menjalankan perniagaan agensi pengembaraan.

“Justeru, kementerian berharap kelonggaran yang diberikan ini sedikit sebanyak dapat membantu meringankan beban dan masalah yang dihadapi oleh syarikat pengusahaan pelancongan yang terkesan dengan penularan wabak Covid-19,” katanya.-K!ONLINE


Kempen ‘My30 Plus30 – Beli 1, Percuma 1’ terima sambutan menggalakkan
22 Disember 2020, 3:01 pm
PETALING JAYA – Seramai 1,400 orang sudah berdaftar bagi kempen ‘My30 Plus30 – Beli 1, Percuma 1’ bagi rangkaian pengangkutan awam Rapid KL yang bermula semalam.
Menurut satu kenyataan yang dikeluarkan Prasarana Malaysia Berhad (Prasarana), kempen tersebut terhad kepada 8,333 pengguna sahaja dan akan berlangsung sehingga 31 Mac tahun depan untuk mempromosi pas perjalanan tanpa had My30 bagi merangsang aktiviti pelancongan domestik.
“Para pengguna perkhidmatan tren dan bas Rapid KL akan diberi satu baucar pas percuma My30 bagi setiap pembelian pas tersebut dan boleh digunakan untuk pembaharuan pada bulan berikutnya.
“Promosi ini terhad kepada seorang pengguna dan sekali penebusan sahaja manakala tempoh penebusan untuk pas percuma adalah antara 15 Januari dan 31 Mac 2021,” katanya.
Jelas kenyataan itu lagi, pembelian pas My30 boleh dibuat di kaunter-kaunter khidmat pelanggan di stesen-stesen Transit Aliran Ringan (LRT), Transit Aliran Massa (MRT), monorel dan Transit Bas Laju (BRT) serta lapan hab bas terpilih.
Tambahnya, Kempen ‘My30 Plus30 – Beli 1, Percuma 1’ ini adalah antara inisiatif yang diumumkan oleh Menteri Pelancongan, Seni dan Budaya, Datuk Seri Nancy Shukri pada 23 November lepas sebagai pelan pemulihan pelancongan domestik yang bakal diterajui oleh Lembaga Penggalakkan Pelancongan Malaysia (Tourism Malaysia). – K! ONLINE


KPDNHEP Perak turut pantau, periksa gerai tepi jalan
Oleh MUHAMAD TARMIZE MOHD NOR

22 Disember 2020, 3:20 pm
IPOH – Kementerian Perdagangan Dalam Negeri dan Hal Ehwal Pengguna (KPDNHEP) Perak akan turut memantau serta memeriksa gerai-gerai yang dibuka di tepi jalan agar peniaga mematuhi peraturan yang ditetapkan kerajaan terutamanya membabitkan isu kepenggunaan.
Ketua Pegawai Peguatkuasa KPDNHEP Perak, Dottie Azlina Ismail berkata,  pemantauan yang dibuat pihaknya dilakukan terhadap semua premis perniagaan termasuk gerai di tepi jalan bagi memastikan semua pihak terutamanya pengguna masing-masing mendapat haknya.
“Kita faham dengan keadaan sekarang, ramai yang terkesan dengan pandemik Covid-19, ramai yang buka gerai di tepi jalan untuk meneruskan kelangsungan hidup.
“Jadi KPDNHEP akan turut melakukan pemantauan dan pemeriksaan terhadap gerai-gerai di tepi jalan, trak makanan dan semua tempat yang dibenarkan berniaga agar mereka semua mematuhi peraturan,” katanya.
Beliau berkata demikian selepas Pelancaran Pelaksanaan Skim Harga Maksimum Musim Perayaan Krismas 2020 peringkat negeri Perak melibatkan 14 barangan kawalan di Jaya Grocer, Ipoh Parade di sini hari ini.
Tambah Dottie Azlina, skim kawalan harga bermula hari ini sehingga 31 Disember dijalankan sebagai langkah untuk menyekat kenaikan harga yang tidak munasabah bagi barangan keperluan menjelang perayaan Krismas.

Katanya, seramai 176 penguat kuasa dan 79 pegawai pemantau harga akan turun turun padang berada di lokasi-lokasi tumpuan orang ramai seperti pasar awam, pasar pagi, pasar tani dan pasar raya termasuk gerai-gerai tepi jalan untuk menjalankan pemeriksaan dan pemantauan setiap hari.
“Kita tidak akan terus menghukum peniaga-peniaga ini, sebaliknya akan membantu mereka dengan memberi nasihat terlebih dahulu.
“Amaran akan diberikan sekiranya peniaga-peniaga tetap melakukan kesalahan dan jika didapati degil juga, tindakan lanjut akan diambil termasuk memberikan notis dan mengheret ke mahkamah,” katanya.
Menurutnya, antara kesalahan yang sering dilakukan pengguna adalah tidak meletakkan label harga, label harga tidak jelas dan tidak menggunakan alat timbang serta sukat yang sah.
Katanya, sepanjang tahun ini, sebanyak 77,345 pemeriksaan telah dibuat oleh pihaknya dengan 853 kes telah diambil tindakan sewajarnya. -K!ONLINE


JDT sambar Daniel Amier
Oleh MOHAMAD FAIZAL HASHIM

22 Disember 2020, 3:10 pm
JOHOR BAHRU – Bekas pemain FELDA United, Danial Amier Norhisham bakal menyarung jersi Harimau Selatan bagi saingan musim liga hadapan selepas menandatangani kontrak dua tahun dengan kelab bolasepak Johor Darul Ta’zim (JDT).
Daniel Amier, 23, akui terkejut apabila mendapat tahu bahawa Tunku Ismail berminat untuk melamarnya bagi memperkuatkan skuad Harimau Selatan pada musim lalu, namun atas beberapa faktor ia tidak dapat dimeterai.
“Perasaan saya sendiri sangat terkejut kerana hendak mendapat pengiktirafan daripada Tunku Mahkota sendiri bukan mudah, bukan semua pemain dapat. Ia memberi sumber motivasi buat saya bekerja lebih kuat bagi meningkatkan tahap permainan.
“Sebelum menyertai JDT lagi, saya sudah tahu bakal berdepan saingan sengit untuk mendapat tempat kerana pasukan mempunyai ramai pemain tengah yang berkualiti. Jadi, saya perlu keluar daripada zon selesa dan mencabar diri sendiri untuk bersama pasukan yang boleh membantu perkembangan karier saya.
“Saya percaya pasukan seperti JDT mampu membantu saya untuk menjadi pemain yang lebih baik di tahap yang lebih tinggi,” katanya kepada pemberita di Ibu Pejabat Kelab Bolasepak JDT di sini hari ini.
Pemain kelahiran Kuala Lumpur itu berkata, beberapa rakan di kem JDT membantunya membuat keputusan untuk menjadi keluarga Harimau Selatan pada musim hadapan.

“Sebelum saya ke sini, rakan-rakan seperti Safawi (Rasid), Akhyar (Rashid) dan Syamer (Kutty Abba) banyak memberi maklum balas positif mengenai pasukan itu sekali gus menguatkan lagi keinginan untuk menyertai JDT.
“Bagi musim pertama ini, saya berharap dapat membantu pasukan untuk mengekalkan kejuaraan Liga Super. Apa yang penting saya perlu kerja keras bagi menghadapi persaingan dalam pasukan utama, soal risau sekadar memanaskan bangku simpanan tidak wujud,” katanya.-K! ONLINE


PM tanam pokok pertama rasmi kempen 100 juta pokok
Oleh AMREE AHMAD

22 Disember 2020, 3:35 pm
PUTRAJAYA – Perdana Menteri, Tan Sri Muhyiddin Yassin bakal menanam pokok pertama bersempena Kempen Penanaman 100 Juta Pokok di seluruh negara mulai awal tahun depan.
Menteri Tenaga dan Sumber Asli, Datuk Dr. Shamsul Anuar Nasarah berkata, acara julung kali itu akan diadakan di pekarangan kediaman rasmi Seri Perdana di sini pada 5 Januari ini.
“Dalam majlis itu, beliau sendiri akan menanam pokok kebangsaan iaitu merbau serta secara serentak dengan semua menteri besar dan ketua menteri di negeri masing-masing,” katanya.
Beliau berkata demikian pada sidang akhbar selepas merasmikan Pra-Pelancaran Program Penghijauan Malaysia dan logo Kempen Penanaman 100 Juta Pokok 2021-2025 di sini hari ini.
Kempen yang bertemakan ‘Penghijauan Malaysia: Pokok Kita, Kehidupan Kita’ itu menyasarkan sejumlah 100 juta batang pokok kayu dan berdaun hijau ditanam dalam tempoh lima tahun.  -K!ONLINE


Warga emas teruja jumpa PM
Oleh YATIMIN ABDULLAH

22 Disember 2020, 2:39 pm
RANTAU PANJANG – Mangsa banjir yang masih bersedih dilihat ceria apabila Perdana Menteri, Tan Sri Muhyiddin Yassin turun padang meninjau keadaan mereka yang ditempatkan di pusat pemindahan sementara (PPS) di Sekolah Kebangsaan (SK) Gual Tinggi di sini hari ini.
Seorang mangsa banjir, Aminah Abdullah, 60, berkata, kunjungan Perdana Menteri itu menunjukkan keprihatinan pemimpin negara terhadap mangsa banjir yang mula berpindah ke PPS tersebut sejak Sabtu lalu.
“Perasaan saya begitu teruja dan gembira apabila mendapat tahu pemimpin nombor satu negara hendak datang ke sini.
“Sebelum ini, saya hanya melihat beliau menerusi televisyen sahaja,” katanya kepada pemberita di sini hari ini.
Aminah memberitahu, ini kali pertama dia melihat tokoh itu secara dekat selepas dilantik sebagai Perdana Menteri.
Terdahulu, Ahli Parlimen Pagoh itu tiba di PPS berkenaan pada pukul 10 pagi menggunakan helikopter yang berlepas dari pangkalan Tentera Udara Diraja Malaysia (TUDM), Gong Kedak, Terengganu.-K!ONLINE


Sultan Selangor berkenan terima zakat perniagaan RM9. 8juta
Oleh MOHAMAD NAUFAL MOHAMAD IDRIS

22 Disember 2020, 2:48 pm
SHAH ALAM- Sultan Selangor, Sultan Sharafuddin Idris Shah berkenan menerima bayaran zakat perniagaan berjumlah RM9.8 juta daripada lima buah syarikat korporat kepada pihak Lembaga Zakat Selangor (LZS) di Istana Bukit Kayangan di sini, hari ini.
LZS dalam kenyataan akhbar memaklumkan, majlis penyerahan zakat itu didahului Gas Malaysia Berhad (Gas Malaysia) yang diwakili Ketua Pegawai Eksekutif Kumpulan, Ahmad Hashimi Abdul Manap dengan jumlah zakat perniagaan bagi tahun kewangan 2020 sebanyak RM3.5 juta.
Ia disusuli SIRIM Berhad (SIRIM) yang diwakili pengerusinya, Tan Sri Dr. Ahmad Tajuddin Ali dengan menyampaikan zakat perniagaan berjumlah RM2.28 juta.
“Jakel Trading Sdn. Bhd. (Jakel) diwakili Pengarah Urusan, Datuk Mohamed Faroz Mohamed Jakel menunaikan zakat berjumlah RM1.25 juta, diikuti QSR Brands (M) Holdings Berhad (QSR Brands) diwakili Ketua Pegawai Kewangan, Razak Nordin menyerahkan zakat perniagaan berjumlah RM1.7 juta dan Persatuan Nelayaan Kebangsaan (Nekmat) yang diwakili pengerusinya, Abdul Hamid Bahari menunaikan zakat perniagaan bagi tahun kewangan 2019 berjumlah RM1.11 juta,” katanya.
Turut hadir Pengerusi LZS, Tan Sri Syed Anwar Syed Putra Jamalullail.
LZS menegaskan kesemua bayaran zakat perniagaan adalah bagi tahun kewangan 2019 dan 2020. -K!ONLINE


Tiada aduan kenaikan harga bawang India di NS
Oleh ZAKKINA WATI AHMAD TARMIZI

22 Disember 2020, 3:26 pm
SEREMBAN: Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan tidak menerima sebarang aduan daripada pengguna biar pun berlaku kenaikan mendadak harga bawang India di negeri ini.
Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri, S. Veerapan berkata, peningkatan harga tersebut dikesan berlaku sejak September lalu dan difahamkan ia berpunca daripada larangan eksport yang dikenakan India.
“Kami tidak menerima sebarang aduan daripada pengguna di negeri ini berkaitan kekurangan bekalan bawang atau pun kenaikan harga yang tidak munasabah oleh penjual.
“Di negeri ini, secara amnya, turut menerima kesan berikutan situasi harga dan bekalan bawang India yang berlaku diseluruh negara. Justeru, pihak kami sentiasa memantau dan memastikan bekalan dan harga bawang dalam negeri sentiasa mencukupi dan berada di paras harga yang berpatutan,” katanya.
Beliau berkata demikian dalam sidang akhbar selepas melancarkan Skim Harga Maksimum Musim Perayaan Krismas 2020 Peringkat Negeri Sembilan di Seremban 2, Seremban hari ini.
Turut hadir, Pengarah KPDNHEP Negeri Sembilan, Ain Arjuna Aziz Zaman

Bagaimanapun, tambah Veerapan, berdasarkan rekod, KPDNHEP di negeri ini telah mengemukakan dua notis di bawah Seksyen 21, Akta Kawalan Harga dan Anti Pencatutan 2011.
“Kami telah mengemukakan satu notis kepada pengimport bawang di Seremban manakala satu lagi kepada peruncit di Port Dickson.
“Peniaga perlu memberikan makluman balas terhadap notis yang dikemukakan itu dan siasatan lanjut akan dilakukan oleh Unit Anti Pencatutan KPDNHEP Negeri Sembilan. Selain itu, 12 notis mudah turut dikemukakan kepada rantaian perniagaan seperti peruncit dan pemborong bagi mendapatkan maklumat harga bawang,” katanya.
Sementara itu, tambahnya, bekalan dan harga bawang turut dilakukan oleh 30 orang Pegawai Pemantau Harga KPDNHEP Negeri Sembilan.
“Terdapat 46 premis perniagaan yang terpilih di negeri ini yang terdiri daripada pasar awam dan pasaraya menjadi lokasi pemantauan secara harian oleh Pegawai Pemantau Harga,” katanya.
Sementara itu, KPDNHEP Negeri Sembilan memaklumkan, bekalan keperluan asas terutamanya barangan mentah di negeri ini dijamin mencukupi terutama bagi menampung keperluan sepanjang perayaan Krismas.-K!ONLINE


Ayda Jebat sakit kaki, tunang beri kasut
Oleh NUR EMIRA SAIZALI

22 Disember 2020, 3:01 pm
PETALING JAYA – Gara-gara tidak sanggup melihat Ayda Jebat menahan sakit kaki, tunangnya, Nabil Mahir sanggup memberikan kasut yang dipakainya kepada tunangnya itu.
Momen romantis tersebut dikongsi oleh pemilik nama sebenar Nur Suhada Jebat, 28, dalam satu hantaran Instagram semalam
Perkongsian tersebut menunjukkan Ayda dibantu oleh Nabil untuk menukar kasut tumit tingginya.
Klip video tersebut dirakam ketika pasangan itu menghadiri Anugerah MeleTOP Era 2020 yang berlangsung pada Ahad lalu.
“Terima kasih kerana membawa kegembiraan di hati saya, keindahan ke dunia saya dan cinta dalam hidup saya. Terima kasih kerana mencintai saya dengan sepenuh hati, sayang.
“Bergaya segak tetapi hatinya selembut sutera. Lelaki kata, situasi begitu bukan kerana takut dengan isteri tetapi sayang. Terima kasih untuk semuanya Wuvv (panggilan manja kepada Nabil),” tulisnya dalam entri tersebut.

Meninjau dalam ruangan komen, rata-rata netizen memuji sikap Nabil atau nama sebenarnya Ahmad Nabil Ahmad Mahir, 32, yang disifatkan sebagai lelaki yang bertanggungjawab dan sanggup berkorban untuk bakal isterinya.
“Seronoknya Ayda dilayan seperti permaisurui sebelum kahwin,” kata seorang pengikut Instagram Ayda.
Nabil dan Ayda mengikat tali pertunangan secara atas talian ketika pelaksanaan Perintah Kawalan Pergerakan (PKP) pada 28 April lalu.
Pasangan dua sejoli itu dijangka bakal melangsungkan perkahwinan pada 1 Januari depan. – K! ONLINE


Polis kesan dua individu perdaya pasangan warga emas
Oleh NOR AINNA HAMZAH

22 Disember 2020, 3:44 pm
KUALA PILAH – Polis kini mengesan seorang lelaki dan wanita yang dipercayai memperdaya pasangan warga emas kononnya untuk menghulurkan bantuan dalam kejadian di Kampung Senaling, 14 Disember lalu.
Ketua Polis Daerah Kuala Pilah, Superintenden Amran Mohd. Ghani berkata, kira-kira pukul 3 petang semasa sepasang suami isteri warga emas berusia 92 dan 84 tahun berada di rumah, mereka didatangi oleh seorang lelaki dan seorang perempuan bertudung gelap menaiki sebuah kereta berwarna putih.
Menurutnya, dua suspek berkenaan menawarkan bantuan sebanyak RM300 daripada jabatan tertentu.
“Kedua-dua saspek telah meminta pasangan suami isteri warga emas menunjukkan kad pengenalan untuk catitan butiran peribadi bagi menerima bantuan berkenaan.
“Ketika suspek perempuan mencatit butiran peribadi bersama pasangan suami isteri warga emas berkenaan di luar rumah, suspek lelaki meminta kebenaran menggunakan tandas di dalam rumah mangsa,” katanya ketika dihubungi, di sini, hari ini.
Amran berkata, kedua-dua suspek beredar dan pasangan suami isteri berkenaan hanya tersedar mereka telah kehilangan wang tunai sebanyak RM1,509 kira-kira pukul 4 petang.

Menurutnya, wang berkenaan diletakkan di dalam bag yang disangkut pada pintu almari dalam bilik tidur dan disedari telah lesap pada pukul 4 petang.
“Mangsa mengesyaki wang tersebut telah diambil oleh saspek lelaki semasa masuk ke dalam rumah untuk menggunakan tandas.
Sehubungan itu, mana-mana individu yang mempunyai maklumat mengenai kes berkenaan boleh berhubung dengan Pegawai Penyiasat Jenayah Inspektor Siti Hajar Atika Mohd Yunos di talian 013 6937225 atau menghubungi bilik gerakan 06 4842223 sambungan 318.
“Kes disiasat di bawah Seksyen 380 Kanun Keseksaan kerana mencuri.-K!ONLINE


Pengetua sekolah agama didakwa cabul, nodai pelajar
Oleh MUHAMMAD AYMAN GHAFFA

22 Disember 2020, 2:08 pm
KOTA BHARU – Seorang pengetua sebuah Sekolah Menengah Agama di Machang dihadapkan ke Mahkamah Sesyen di sini hari ini atas enam pertuduhan mencabul, merogol dan perlakuan seks oral melibatkan seorang pelajarnya sejak dua tahun lalu.
Tertuduh, Mazlelee Mustafa, 45, bagaimanapun mengaku tidak bersalah selepas semua pertuduhan terhadapnya dibacakan oleh jurubahasa di hadapan Hakim Ahmad Bazli Bahruddin.
Mengikut pertuduhan pertama, tertuduh dengan maksud seksual telah menyentuh badan seorang kanak-kanak berusia 14 tahun 3 bulan yang mempunyai hubungan amanah dengan kanak-kanak itu.
Perbuatan itu dilakukan di pejabatnya di sebuah Sekolah Menengah Agama di Machang di sini kira-kira pukul 10 pagi pada 26 Januari 2018.
Tertuduh didakwa mengikut Seksyen 14 (a) Akta Kesalahan-Kesalahan Seksual Terhadap Kanak-Kanak 2017 dan boleh dihukum di bawah Seksyen 14 Akta sama yang membawa hukuman penjara tidak melebihi 20 tahun dan sebat jika sabit kesalahan.
Bagi pertuduhan kedua, tertuduh telah didakwa merogol kanak-kanak itu di lokasi dan masa yang sama.

Mengikut pertuduhan ketiga, Mazlelee didakwa merogol kanak-kanak sama ketika dia berusia 15 tahun empat bulan di pejabatnya kira-kira pukul 10 pagi pada 23 Februari 2019.
Bagi kedua-dua pertuduhan itu, tertuduh didakwa mengikut Seksyen 376(1) Kanun Keseksaan yang memperuntukkan hukuman penjara maksimum 20 tahun dan sebatan jika sabit kesalahan.
Mengikut pertuduhan keempat, tertuduh didakwa dengan maksud seksual telah menyebabkan kanak-kanak sama ketika berusia 16 tahun melakukan seks oral.
Perbuatan itu dilakukan oleh tertuduh di dalam sebuah kereta di tepi jalan Kuala Krai- Machang, Kampung Bechah Batu Besar dekat Kuala Krai kira-kira pukul 9.30 malam hingga 11.30 malam pada 22 Februari lalu.
Bagi pertuduhan kelima, Mazlelee turut didakwa melakukan kesalahan sama terhadap kanak-kanak itu ketika dia berusia 16 tahun 10 bulan di pejabatnya kira-kira pukul 10.30 pagi pada 22 Ogos lalu.
Bagi kedua-dua pertuduhan itu, tertuduh didakwa mengikut Seksyen 14 (d) Akta Kesalahan-Kesalahan Seksual Terhadap Kanak-Kanak 2017 dan boleh dihukum di bawah Seksyen 14 Akta yang sama yang membawa hukuman penjara tidak melebihi 20 tahun dan sebat jika sabit kesalahan.
Mengikut pertuduhan keenam, Mazlelee didakwa dengan maksud seksual telah menyentuh kemaluan seorang kanak-kanak sama di pejabatnya kira-kira pukul 12 tengah hari pada 15 September lalu.
Tertuduh didakwa mengikut Seksyen 14 (a) Akta Kesalahan-Kesalahan Seksual Terhadap Kanak-Kanak 2017 dan boleh dihukum di bawah Seksyen 14 Akta sama yang membawa hukuman penjara tidak melebihi 20 tahun dan sebat jika sabit kesalahan.
Pendakwaan dikendalikan oleh Timbalan Pendakwa Raya, Hajarul Falenna Abu Bakar manakala tertuduh diwakili oleh peguam Wan Fadzil Wan Omar.
Terdahulu, Hajarul Falenna memohon agar tiada sebarang jaminan ditetapkan untuk tertuduh.
Wan Fadzil dalam rayuannya memohon agar mahkamah menetapkan ikat jamin sebanyak RM5,000 untuk setiap pertuduhan yang dihadapi anak guamnya.
Mahkamah bagaimanapun menetapkan ikat jamin sebanyak RM35,000 dengan seorang penjamin untuk keenam-enam pertuduhan.
Tertuduh membayar ikat jamin yang ditetapkan oleh mahkamah.
Mahkamah menetapkan 24 Januari depan untuk sebutan semula kes dan keputusan laporan perubatan.-K!ONLINE


Elak hukum seseorang murtad tanpa bukti
Oleh NUR HUDA MUSA

22 Disember 2020, 2:17 pm
PETALING JAYA – Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri menasihatkan umat Islam di negara ini agar tidak sewenang-wenangnya menghukum seseorang itu murtad berdasarkan khabar angin.
Beliau berkata demikian merujuk kepada isu perkahwinan seorang wanita tempatan beragama Islam dengan kapten pasukan hoki India yang tular di media sosial baru-baru ini.
“Perkara 160 Perlembagaan Persekutuan mentakrifkan seseorang yang berbangsa Melayu itu adalah beragama Islam.
“Oleh itu, tidak semudahnya bagi sesiapa untuk menghukum seseorang yang berbangsa Melayu itu murtad hanya berdasarkan perkara yang belum dipastikan kesahihannya, dan kerajaan yakin serta percaya, isu ini dapat ditangani dalam masa terdekat oleh pihak berkuasa agama negeri Johor,” katanya ketika menggulung perbahasan Rang Undang-undang Perbekalan 2021 di Dewan Negara hari ini.
Dalam pada itu, Zulkifli memaklumkan kerajaan memperuntukkan RM100 juta secara “one-off” bagi menyelenggara dan menaik taraf bangunan sekolah agama rakyat, pondok dan sekolah tahfiz tahun hadapan.
“Peruntukan itu akan disalurkan kepada institusi yang berdaftar dengan pemegang taruh yang berautoriti di peringkat negeri masing-masing termasuk yang diusahakan oleh rakyat secara persendirian atau swasta.

“Kerajaan dari semasa ke semasa akan terus berusaha memastikan institusi pendidikan Islam di negara ini merangkumi institusi pondok, tahfiz dan sekolah agama, terus kekal berdaya saing selari dengan pendidikan arus perdana,” jelasnya. – K! ONLINE


Dr. Ahmad Fauzi dilantik Naib Canselor UTM
Oleh KHAIRUL MOHD. ALI

22 Disember 2020, 12:30 pm
JOHOR BAHRU – Prof. Datuk Dr. Ahmad Fauzi Ismail dilantik sebagai Naib Canselor Universiti Teknologi Malaysia (UTM) yang baharu berkuatkuasa 1 Januari tahun depan.
Menteri Pengajian Tinggi, Datuk Seri Dr. Noraini Ahmad dalam satu kenyataan berkata, pelantikan sebagai Naib Canselor ketujuh itu adalah selama tiga tahun iaitu sehingga 31 Disember 2023.
Katanya, Kementerian Pengajian Tinggi yakin Ahmad Fauzi dapat meneruskan kesinambungan pencapaian dan kecemerlangan UTM sebagai sebuah universiti penyelidikan terbaik negara.
Ahmad Fauzi, 54, ketika ini memegang jawatan Timbalan Naib Canselor (Penyelidikan dan Inovasi) UTM sejak 15 Januari 2015.
Beliau turut diberi kepercayaan menjalankan fungsi sebagai Naib Canselor menggantikan Prof. Datuk Ir. Dr. Wahid Omar bermula 1 September lalu sehingga kini.
Dalam pada itu, Ahmad Fauzi dalam satu kenyataan dikeluarkan UTM memaklumkan pihaknya berterima kasih dengan dengan kepercayaan diberi pengurusan tertinggi universiti serta seluruh warga UTM.

“Saya berharap dapat terus bekerja bersama-sama bagi menjayakan agenda universiti dan membawa UTM ke peringkat lebih tinggi sama ada dalam negara mahupun antarabangsa.
“Saya turut merakamkan terima kasih kepada Prof. Datuk Ir. Dr. Wahid Omar atas kepimpinan beliau menerajui UTM selama tujuh tahun,” ujarnya.
Ahmad Fauzi berkelulusan Sarjana Muda Kejuruteraan Petroleum dan Sarjana Kejuruteraan Kimia dari Universiti Teknologi Malaysia (UTM) selain turut berkelulusan Ijazah Doktor Falsafah dalam bidang Kejuruteraan Kimia dan Proses dari University of Strathclyde, Scotland.
Pencapaiannya akademiknya diiktiraf melalui sumbangan dalam bidang penyelidikan yang telah memberi impak bukan sahaja di peringkat nasional malah di peringkat antarabangsa.
Beliau telah memenangi lebih daripada 130 anugerah bagi hasil penyelidikan dan pembangunan serta inovasi produk. Antaranya beliau merupakan rakyat Malaysia pertama memenangi Anugerah Saintis Muda ASEAN, Anugerah Harta Intelek Negara dan Anugerah Inovasi Negara sebanyak dua kali.-K! ONLINE


Pemandu lori parah tercampak bawah jejambat
Oleh MOHD SYALMIZI HAMID

22 Disember 2020, 2:12 pm
SEBERANG PERAI – Seorang pemandu lori yang sedang menghantar barangan tempahan aplikasi beli-belah, Shopee cedera parah selepas tercampak keluar dari kenderaan itu ketika terlibat kemalangan di Kilometer 137 Lebuh Raya Utara-Selatan arah selatan dekat Perai di sini awal pagi tadi.
Dalam kejadian kira-kira pukul 3.15 pagi itu, mangsa berusia 33 tahun yang tercampak keluar dari kenderaan tersebut turut dilaporkan terjatuh ke bawah jejambat di lokasi kejadian.
Ketua Polis Daerah Seberang Perai Tengah, Asisten Komisioner Shafee Abd. Samad berkata, kemalangan berkenaan membabitkan dua kenderaan iaitu lori dan motosikal jenis Yamaha R2.
“Ketika polis sampai, penunggang berusia 20 tahun telah dihantar ke Hospital Seberang Jaya (HSJ).
“Pemandu itu pula didapati tercampak keluar sebelum jatuh ke bawah jejambat selepas lori terbabas dan melanggar penghadang jalan sebelah kiri,” katanya ketika dihubungi hari ini.
Beliau berkata, siasatan mendapati pemandu lori itu dalam perjalanan dari rumahnya di Bukit Mertajam menuju ke stor Shopee bagi memuat barang pelanggan sebelum menghantar ke hab syarikat itu di Pokok Sena, Kepala Batas.

“Kejadian dipercayai berlaku selepas lori melanggar motosikal hingga menyebabkan tayar sebelah kiri lori pecah dan hilang kawalan sebelum terbabas ke penghadang jalan sebelah kiri.
“Akibat kejadian itu, pemandu lori dilaporkan kritikal, manakala penunggang parah dan kedua-dua mangsa sedang menerima rawatan di zon merah HSJ,” katanya lagi.
Beliau berkata, kes itu disiasat di bawah Sek 43(1) Akta Pengangkutan Jalan – K! ONLINE


Jabatan Penjara laksana dua SOP cegah penularan wabak
Oleh NUR HUDA MUSA

22 Disember 2020, 12:49 pm
PETALING JAYA – Jabatan Penjara melaksanakan dua prosedur operasi standard (SOP) bagi mengekang penularan wabak Covid-19.
Timbalan Menteri Dalam Negeri I, Datuk Seri Dr. Ismail Mohamed Said berkata, SOP dilaksanakan di institusi yang melibatkan penerimaan banduan baharu serta pengiringan banduan.
“SOP itu juga bagi menjamin keselamatan banduan, kakitangan penjara serta semua pihak yang terlibat dalam urusan penahanan.
“Jabatan Penjara juga mempunyai Perintah Tetap berhubung ujian saringan Covid-19 yang mewajibkan semua banduan menjalani saringan sebelum masuk ke penjara,” katanya pada Dewan Negara hari ini.
Beliau berkata demikian ketika menjawab soalan Senator Lim Hui Ying yang ingin tahu langkah serta perancangan kerajaan bagi menangani penularan wabak Covid-19 dalam kalangan banduan dan kakitangan penjara.
Dalam pada itu, Ismail memaklumkan, kerajaan tidak bercadang untuk memendekkan tempoh penjara banduan sepanjang penularan wabak Covid-19.

“Bagi mengurangkan kesesakan di dalam penjara, beberapa program termasuk sistem parol, perintah kehadiran wajib serta pembebasan banduan secara lesen dibenarkan,” katanya. – K! ONLINE


Peminat terkejut nama sebenar Anya Geraldine
Oleh KOSMO!

22 Disember 2020, 12:58 pm
JAKARTA – Selebriti media sosial Indonesia, Anya Geraldine, 25, secara tidak sengaja mendedahkan nama sebenarnya kepada peminat, baru-baru ini.
Pendedahan nama itu dibuat menerusi kemas kini di Instagram apabila dia menayangkan Surat Izin Mengemudi atau lesen memandunya yang baharu.
Menerusi foto itu, terpapar jelas nama sebenar wanita itu adalah Nur Amalina Hayati, lapor portal Suara.com, semalam.
“Kenapa nama Anya jadi Nur Amalina Hayati?,” soal seorang netizen.
“Itu nama sebenarnya. Nama komersial ialah Anya,” jawab seorang lagi di ruang komen.
Ternyata masih ada peminat selebriti ini yang tidak tahu nama sebenar bintang pujaan mereka. – Agensi


MBSA jadi PBT pertama bina pusat transit warga emas
Oleh ISKANDAR SHAH MOHAMED

22 Disember 2020, 2:33 pm
SHAH ALAM – Majlis Bandaraya Shah Alam (MBSA) menjadi pihak berkuasa tempatan (PBT) pertama di negara ini yang membina pusat transit khas bagi golongan warga emas.
Kompleks yang menempatkan 12 unit rumah itu akan dibangunkan di Kelab Warga Emas Seksyen 24, Seksyen 24 di sini, bermula awal tahun depan dan dijangka siap pada 2022.
Pengerusi Jawatankuasa Tetap Perumahan, Kesejahteraan Bandar dan Pembangunan Usahawan Selangor, Rodziah Ismail berkata, pembinaan pusat berjumlah RM4 juta itu antara usaha menjadikan Shah Alam sebagai bandar raya mesra warga emas.
Katanya, rumah transit itu berfungsi sebagai pusat riadah, aktiviti keagamaan dan sosial selain tempat berehat untuk golongan tersebut.
“Pusat itu kelak boleh menempatkan sehingga 100 warga emas dan terbuka kepada semua kaum tanpa sebarang bayaran.
“Selain itu, mereka berpeluang menyertai pelbagai program produktif dan sihat yang diselia sepenuhnya oleh MBSA,” katanya ketika ditemui selepas majlis pecah tanah pusat transit itu, hari ini.

Turut hadir, Datuk Bandar Shah Alam, Datuk Haris Kasim dan Yang Dipertua Kelab Warga Emas Shah Alam, Datuk Emran Kadir.
Tambah Rodziah, pembinaan pusat transit itu juga sebahagian usaha berterusan MBSA untuk menyediakan pelbagai perkhidmatan berkonsepkan komuniti kepada warga Shah Alam.
Justeru, beliau menyeru semua PBT di negeri ini supaya turut mencontohi langkah murni seumpama itu bagi menjaga kebajikan warga emas.
Sementara itu, Haris berkata, semua kos pembinaan dan fasiliti pusat tersebut akan ditanggung sepenuhnya oleh MBSA dengan melibatkan dua fasa dengan memakan masa selama 18 bulan.
“Selain itu, kita akan mewujudkan Unit Khas Warga Emas bagi memantau dan menyelia kompleks berkenaan,” katanya. -K!ONLINE


Zarco sedia buru kemenangan bersama jentera GP21
Oleh KOSMO!

22 Disember 2020, 1:00 pm
LONDON – Pelumba Perancis, Johann Zarco mengakui musim lalu adalah tempoh untuk dia mengutip pengalaman memahami karakter liar jentera Ducati dan bertekad untuk memburu kemenangan pertama bersama jentera buatan Itali tersebut pada musim depan.
Tahun pertama mengemudi jentera Ducati, Zarco menerima pujian selepas dilihat tiada masalah untuk mengemudi jentera tersebut selepas melakukan kejutan menaiki podium tempat ketiga Grand Prix (GP) Republik Czech.
Kecemerlangan itu membolehkan pelumba berusia 30 tahun tersebut menyertai pasukan Pramac Racing pada musim depan dan akan menggunakan jentera Desmosedici GP21 dengan bantuan pengeluar Ducati secara penuh.
“Musim 2020 adalah tahun menarik buat saya untuk memahami karakter jentera Ducati. Meskipun pada mulanya dilihat sukar tetapi saya mula dapat membiasakan diri dengan jentera ini.
“Apapun saya sangat teruja untuk memulakan saingan 2021 selepas mendapat kepercayaan penuh Ducati untuk menunggang jentera GP21. Sudah pasti sangat berbeza dan saya harap mampu memberi saingan semula,” kata Zarco.
Zarco menyertai kelas utama MotoGP pada 2017 selepas dua gelaran berturut-turut dalam saingan Moto2. Selepas menyertai KTM pada 2018, prestasinya menurun sebelum meninggalkan pasukan Austria tersebut pada September tahun lalu.

“Saya tidak mahu fikir mengenai musim lalu dan saya mahu ambil sebagai pengajaran terbaik. 2021 saya ada misi tersendiri dan bertekad untuk memburu sebanyak podium yang boleh,” tegas Zarco. – AGENSI


Sorok arak, rokok bernilai RM91,000 dalam rumah
Oleh KHAIRUL MOHD. ALI

22 Disember 2020, 12:42 pm
JOHOR BAHRU – Seorang warga emas antara dua lelaki tempatan yang ditahan polis kerana memiliki barangan kontraban iaitu rokok dan arak seludup yang disimpan di dua premis berlainan di Kampung Baru Ban Foo, Ulu Tiram di sini petang semalam.
Pegawai Pemerintah Batalion 5 Pasukan Gerakan Am (PGA), Superintendan Dimin Awang berkata, kedua-dua suspek yang ditahan dalam serbuan pada pukul 4 petang itu berusia 41 dan 68 tahun.
“Hasil pemeriksaan dijalankan di kedua-dua premis berkenaan menemukan 120 karton arak dan 327 karton rokok pelbagai jenama dipercayai diseludup.
“Anggaran produk kontraban berkenaan bernilai lebih daripada RM91,000,” katanya dalam satu kenyataan, di sini hari ini.
Tambah beliau, tangkapan dan rampasan dibawa ke Ibu Pejabat Polis Daerah Seri Alam untuk tindakan lanjut.
“Kes berkenaan disiasat mengikut Seksyen 135 (1) Akta Kastam 1967.

“Sehubungan itu, kami turut menyeru kerjasama orang awam untuk terus menyalurkan maklumat kepada polis bagi mengekang
lambakan barangan kontraban di pasaran,” ujarnya lanjut.-K! ONLINE


PM luang masa sejam lawat mangsa banjir
Oleh YATIMIN ABDULLAH

22 Disember 2020, 2:23 pm
RANTAU PANJANG – Perdana Menteri, Tan Sri Muhyiddin Yassin hari ini meluangkan masa hampir satu jam melawat mangsa banjir di Rantau Panjang yang ditempatkan di pusat pemindahan sementara (PPS) banjir di Sekolah Kebangsaan (SK) Gual Tinggi di sini.
Muhyiddin tiba di PPS berkenaan pada pukul 10 pagi tadi dengan menaiki helikopter dan disambut oleh Menteri Besar Kelantan Datuk Ahmad Yakob.
Hadir sama, Timbalan Menteri Besar, Datuk Mohd. Amar Nik Abdullah dan barisan kepimpinan tertinggi negeri bersama Ketua Pengarah Agensi Bencana Negara (Nadma) Datuk Dr. Aminuddin Hassim.
Ahli Parlimen Pagoh itu kemudian diberikan taklimat mengenai situasi semasa banjir dan kemudian dibawa melawat mangsa yang berada di PPS tersebut.
Dalam lawatan itu, Muhyiddin turut menyampaikan sumbangan berupa kit makanan kepada mangsa banjir.
Selain itu, beliau turut membuat tinjaun di kawasan sekitar untuk melihat kemudahan yang disediakan kepada mangsa banjir.-K!ONLINE


Nelayan salah guna dadah berkurang semasa musim tengkujuh
Oleh ROHANA MOHD. NAWI

23 Disember 2020, 8:04 pm
BACHOK – Kegiatan penyalahgunaan dadah dalam kalangan nelayan di sekitar Perairan Tok Bali, Pasir Puteh di sini dilihat semakin berkurang terutamanya ketika musim tengkujuh melanda negeri sejak sebulan lalu.
Timbalan Ketua Polis Kelantan, Senior Asisten Komisioner Abdullah Mohamad Piah berkata, bagaimanapun, pengedar tetap menyasarkan golongan nelayan sebagai tumpuan utama untuk menjual dadah meskipun mereka kurang turun ke laut semasa musim tengkujuh.
Katanya, aktiviti itu dikesan berkurang dalam tempoh itu selain nelayan sukar untuk mendapatkan bekalan dadah berikutan kawalan ketat oleh pihak berkuasa di perairan negara.
Katanya, berdasarkan maklumat dari Persatuan nelayan Tumpat, Bachok dan Pasir Puteh, penyalahgunaan dadah dalam kalangan nelayan jelas dilihat amat berkurangan pada tahun ini.
“Ini kerana kebanyakan daripada mereka tidak turun ke laut terutamanya ketika Perintah Kawalan Pergerakkan (PKP) yang dilaksanakan baru-baru ini sebelum bersambung dengan musim tengkujuh.
“Selain itu, siasatan juga mendapati kebanyakan nelayan mengalami masalah kewangan apabila mereka tidak turun ke laut sejak beberapa bulan lalu. Keadaan itu menyukarkan mereka yang terdiri daripada penagih dadah untuk membeli bekalan,” katanya.

Beliau berkata ketika ditemui pemberita pada Program Polis Bersama Masyarakat dan Sesi Dialog Dengan Nelayan di Kompleks Pendaratan Ikan Pengkalan Petah, Tawang di sini hari.
Menurut Abdullah, program itu berupaya memberi kesedaran kepada orang ramai terutama nelayannya berhubung kegiatan penyalahgunaan dadah dan jenayah curi. – K! ONLINE


Empat kertas cadangan dibentang dalam MKBKK
Oleh NUR SHARIEZA ISMAIL

23 Disember 2020, 8:41 pm
PUTRAJAYA – Empat kertas pertimbangan dan kertas makluman telah dibentangkan dalam Mesyuarat Majlis Kebangsaan bagi Kanak-kanak (MKBKK) Bilangan 1 Tahun 2020.
Kementerian Wanita, Keluarga dan Pembangunan Masyarakat dalam satu kenyataan berkata, mesyuarat itu telah mengemukakan cadangan Penubuhan Jawatankuasa Task Force bagi menangani isu kesihatan mental dalam kalangan kanak-kanak yang akan diketuai oleh Kementerian Kesihatan (KKM).
“Statistik oleh KKM menunjukkan bahawa sejak 18 Mac lalu, Talian Sokongan Psikososial Covid-19 telah menerima sebanyak 43,078 panggilan di mana sejumlah 1,163 atau 2.7 peratus panggilan adalah daripada kanak-kanak berumur 18 tahun ke bawah.
“Oleh itu, dua kertas pertimbangan dibentangkan antaranya menyentuh isu dan resolusi oleh Majlis Perwakilan kanak-kanak,” katanya di sini hari ini.
Selain itu katanya, kertas pembentangan itu juga termasuk mengenai Konsultasi bersama Kanak-kanak oleh Pesuruhjaya kanak-kanak, SUHAKAM.
“Dua kertas lagi ialah kertas makluman mengenai situasi jenayah melibatkan kanak-kanak semasa Perintah Kawalan Pergerakan (PKP) dan jenayah siber seksual terhadap kanak-kanak oleh Polis Diraja Malaysia (PDRM).

“Selain itu ialah cadangan semakan semula dasar dan pelan tindakan kanak-kanak negara oleh Bahagian Dasar dan Perancangan Strategik (kertas makluman),” jelasnya.
Mesyuarat berkenaan telah dipengerusikan oleh Menteri Pembangunan Wanita, Keluarga dan Masyarakat, Datuk Seri Rina Mohd. Harun. – K! ONLINE


Remaja dicekup ketika cuba seludup petrol
Oleh YATIMIN ABDULLAH

23 Disember 2020, 9:47 pm
TUMPAT – Pasukan Gerakan Am (PGA) Batalion 9 menahan seorang remaja yang cuba menyeludup 30 liter minyak petrol menggunakan sebuah kenderaan pacuan empat roda di Pengkalan Kubor di sini hari ini.
Pegawai Pemerintah PGA, Superintendan Azhari Nusi berkata, suspek yang berusia 19 tahun itu ditahan ketika melalui sekat pintas Pos Ular pada pukul 6.30 pagi.
“Anggota PGA Batalion 9 telah menahan kenderaan pacuan empat roda jenis Mitsubishi Pajero selepas melihat remaja itu memandu dalam keadaan mencurigakan dari arah Pengkalan kubor menghala ke Kampung Simpangan.
“Hasil pemeriksaan di dalam kenderaan itu membawa kepada penemuan tong yang mengandungi minyak petrol dan dipercayai cuba diseludup ke negara jiran,” katanya dalam satu kenyatan hari ini.
Azhari memberitahu, berdasarkan siasatan, suspek mengaku bahawa tong-tong minyak itu akan dibawa ke pangkalan haram Pok Leh untuk diseludup.
Katanya, nilai keseluruhan rampasan termasuk kenderaan dianggarkan bernilai RM32,563.20.

Azhari berkata, kes disiasat bawah Seksyen 21 Akta Kawalan Bekalan 1961. – K! ONLINE


Wanita Indonesia ditemui mati separuh bogel
Oleh MOHD YUNUS YAKKUB

23 Disember 2020, 7:52 pm
KLANG – Seorang wanita warga Indonesia ditemui mati dibunuh dengan keadaan separuh bogel di dalam bilik sebuah rumah di Jalan Sri Sarawak 18, Taman Sri Andalas di sini hari ini.
Penemuan mayat berusia 20an itu dimaklumkan seorang wanita yang merupakan rakan serumah mangsa kepada pihak polis pukul 2.05 petang.
Ketua Polis Daerah Klang Selatan, Asisten Komisioner Shamsul Amar Ramli berkata, mangsa ditemukan dalam keadaan terbaring berlumuran darah dalam bilik di tingkat satu rumah tersebut.
“Hasil pemeriksaan dijalankan bersama unit Forensik Ibu Pejabat Polis Kontinjen Selangor mendapati terdapat kesan tikaman di bahagian leher sebelah kiri.
“Mangsa juga didapati dalam keadaan separuh bogel dengan hanya memakai baju-T sahaja,” katanya dalam kenyataan hari ini.
Jelas beliau, mayat mangsa telah dihantar ke Hospital Tengku Ampuan Rahimah ( HTAR) untuk bedah siasat.

“Usaha mengesan suspek giat dijalankan dan kes disiasat mengikut Seksyen 302 Kanun Keseksaan,” katanya. -K! ONLINE


RM37 juta diperlukan penuhi sasaran kutipan zakat Maik tahun ini
Oleh ROSLIZA MOHAMED

23 Disember 2020, 7:58 pm
KOTA BHARU – Majlis Agama dan Adat Istiadat Melayu Kelantan (Maik) memerlukan kira-kira RM37 juta untuk mencapai sasaran kutipan zakat sebanyak RM210 juta pada tahun ini.
Timbalan Yang Dipertua Maik, Zulkifle Ab. Rahman berkata, sebanyak RM175 juta zakat berjaya dikutip termasuk menerusi bayaran secara dalam talian setakat ini.
“Kita berharap sasaran kutipan sebanyak RM210 juta itu dapat dicapai sehingga hujung tahun ini dan menyeru kepada orang ramai supaya berbuat demikian,” katanya.
Beliau berkata demikian kepada pemberita selepas Majlis Penyerahan Cek Zakat Perniagaan sebanyak RM150,000 oleh Ketua Pegawai Eksekutif Sobella Beauty Sdn. Bhd.,Wan Nur Syuhada Wan Norzie.
Dalam majlis itu, Wan Nur Syuhada turut menyumbangkan zakat pendapatan sebanyak RM55,000.
Mengulas lanjut, Zulkifle berkata, sebanyak RM18.24 juta dikutip menerusi bayaran zakat secara dalam talian sehingga semalam.

“Kutipan itu termasuk ketika tempoh Perintah Kawalan Pergerakan (PKP) pada Mac lepas yang juga menunjukkan peningkatan.
“Setiap pembayar zakat melebihi RM10,000 akan dibuka akaun emas gold-i di Bank Muamalat. Mereka juga diberikan kupon sebanyak RM20 untuk berkunjung di kedai makan atau restoran milik golongan asnaf di bawah Maik,” katanya.
Menurutnya, kesemua zakat yang dikutip akan diagihkan kepada golongan asnaf yang memerlukan bagi meringankan beban mereka. – K! ONLINE


Bekas ADUN Kota meninggal dunia
Oleh NOR AINNA HAMZAH

23 Disember 2020, 7:48 pm
REMBAU – Bekas Ahli Dewan Undangan Negeri (ADUN) Kota, Datuk Dahalan Aman, 91, disahkan meninggal dunia akibat jangkitan paru-paru dan angin ahmar di Hospital Tuanku Jaafar (HTJ) di Seremban, pukul 9.50 pagi tadi.
Anak ketujuh arwah, Rosli Dahalan, 54, berkata, arwah sebelum ini terjatuh di rumah di Kampung Sungai Layang Jumaat lalu dan dikejarkan ke Hospital Rembau bagi rawatan lanjut.
Menurutnya, susulan kejadian berkenaan, arwah berada dalam keadaan tidak sedarkan diri dan dipindahkan ke HTJ  serta dibantu melalui alat bantuan pernafasan.
“Isnin lalu, ayah baru sahaja dipindahkan ke wad biasa dan pagi ini ayah disahkan meninggal dunia oleh pegawai perubatan.
“Ayah merupakan seorang yang sangat tegas dan sepanjang tiga penggal ayah memegang jawatan sebagai wakil rakyat iaitu dari tahun 1969 hingga 1982, ayah memang benar-benar menjalankan tanggungjawabnya sebagai pemimpin berjiwa rakyat,” katanya ketika dihubungi di sini hari ini.
Rosli berkata, jenazah disembahyangkan di kediaman arwah di Kampung Sungai Layang dan dikebumikan di Tanah Perkuburan Kampung Bongek selepas asar. – K! ONLINE


Penarik kereta ditemui mati ditetak
Oleh MOHD SHARKAWI LONDING

23 Disember 2020, 11:51 pm
JOHOR BAHRU – Seorang penarik kereta ditemui maut di dalam longkang di Kilometer 40.1 Lebuhraya Utara-Selatan berhampiran Sedenak, Kulai dekat sini dalam kejadian Ahad lalu.
Mangsa berusia 34 tahun itu ditemui mati dengan beberapa tetakan dan kecederaan pada anggota badan serta kepala.
Ketua Jabatan Siasatan Jenayah Johor, Datuk Md. Yusof Ahmad berkata, sebelum kejadian, mangsa bersama rakannya menaiki kenderaan pelbagai guna (MPV) Toyota Velfire.
Menurutnya, mereka dalam perjalanan pulang ke Kuala Lumpur daripada kerja menarik kereta di Johor Bahru susulan pemiliknya gagal membayar wang ansuran bulanan.
“Kenderaan dinaiki kedua-dua mangsa terbabas sejurus dihimpit dua buah kenderaan yang lain.
“Pelanggaran tersebut dipercayai berpunca rasa tidak berpuas hati terhadap mangsa yang menarik kereta Toyota Velfire berkenaan,” katanya.

Md. Yusof berkata, mangsa ditetak beberapa kali sebelum ditinggal dan disahkan meninggal dunia manakala rakannya sempat melarikan diri.
Jelasnya, susulan kejadian itu polis berjaya memberkas dua lelaki berusia 26 dan 33 tahun bagi membantu siasatan kes berkenaan.
Kes disiasat mengikut Seksyen 302 Kanun Keseksaan. – K! ONLINE


Najib jumpa warga emas doakan Allahyarham bondanya
Oleh NUR HUDA MUSA

23 Disember 2020, 10:40 pm
PETALING JAYA – Bekas Perdana Menteri, Datuk Seri Najib Tun Razak berkongsi rasa gembira selepas bertemu dengan seorang warga emas yang tular di laman sosial ketika menghadiahkan doa untuk bondanya, Allahyarham Tun Rahah Mohamed Noah baru-baru ini.
Najib melalui Facebooknya sebentar tadi turut berterima kasih kepada netizen yang dikatakan telah membantu menjejak individu tersebut.
“Akhirnya, bertemu juga kami. Kuasa media sosial. Terima kasih ‘Jabatan Netizen’ bantu.
“Ada sahabat Facebook saya yang ternampak Rusli Md. Udin berdoa di luar masjid ketika pengurusan dan pengebumian jenazah bonda. Semoga Allah kurniakan kesihatan yang baik dan merahmatinya,” katanya di laman Facebook sebentar tadi.
Terdahulu, satu status di laman sosial Twitter seorang netizen, Azman Hassan menjelaskan warga emas itu datang berjalan kaki dari Kampung Baru ke Masjid Negara dan pernah bekerja di rumah Allahyarham Tun Rahah. – K! ONLINE


Lima pusat pemindahan masih dibuka di Pasir Mas
Oleh YATIMIN ABDULLAH

23 Disember 2020, 7:43 pm
PASIR MAS – Lima buah pusat pemindahan sementara (PPS) banjir masih lagi beroperasi di daerah ini bagi menempatkan 576 mangsa.
PPS itu melibatkan Sekolah Kebangsaan (SK) Kubang Kual, SK Tok Deh, Sri Rantau Panjang 2, Bakong dan Kedai Tanjong.
SK Sri Rantau Panjang 2 menjadi lokasi tertinggi yang menempatkan mangsa banjir iaitu seramai 201 orang.
Menurut laman web infobanjir.water.gov.my sehingga pukul 6 petang tadi menunjukkan, air Sungai Golok semakin menurun dan berada pada paras 9.57 meter.
Sementara itu, tinjauan Kosmo! mendapati laluan dari simpang empat Kampung Banggol Kulim ke zon bebas cukai sudah boleh dilalui oleh semua kenderaan selepas air mulai surut sejak kelmarin.
Bagaimanapun, beberapa kawasan rendah di Rantau Panjang masih lagi dilanda banjir termenung.

Antara kampung yang masih ditenggelami banjir adalah Putat 7, Kubang Kuau, Kedai Lama, Banggol Kulim, Gual Tok Deh, Lubok Gong, Kedap dan Tersang. – K! ONLINE


Coklat import habis diborong pelancong
Oleh NUR AMALINA AZMAN

23 Disember 2020, 8:08 pm
LANGKAWI – Beberapa gambar tular di Facebook memaparkan rak jualan pelbagai jenama coklat import yang kosong kerana didakwa habis diborong pengunjung hanya berlaku di sebuah premis di Pekan Kuah di sini.
Tinjauan yang dilakukan di beberapa premis bebas cukai lain terletak berhampiran mendapati bekalan coklat masih ada.
Pekerja premis itu yang enggan dikenali memberitahu, kebanyakan coklat yang kehabisan stok adalah daripada jenama terkenal.
“Biasanya coklat jenama popular itu akan diborong dalam kuantiti yang banyak oleh pelanggan.
“Stok coklat jenama lain masih ada dan bagi  coklat yang habis, stok baharu akan sampai pada Sabtu ini,” katanya ketika ditemui di sini hari ini.
Seorang pelancong dari Selangor, Rohani Embong, 56,berkata, ada beberapa jenama coklat yang ingin dibelinya telah kehabisan stok di premis berkenaan.

“Saya selalunya ke kedai ini untuk membeli coklat dan rasa sedikit kecewa kerana ada beberapa jenama coklat yang saya inginkan telah habis,” katanya.
Kejadian sama pernah berlaku pada Ogos lalu apabila satu jenama coklat import kehabisan stok.
Pulau Langkawi kini meriah apabila jumlah pelancong meningkat selepas kerajaan membenarkan orang ramai merentas negeri kecuali bagi kawasan Perintah Kawalan Pergerakan Diperketatkan (PKPD) pada awal bulan ini. – K! ONLINE


PKPD PPA Muar bermula esok
Oleh MOHD RIDZAUDDIN ROSLAN

23 Disember 2020, 6:01 pm
PETALING JAYA- Perintah Kawalan Pergerakan Diperketatkan (PKPD) Pusat Pemulihan Akhlak (PPA) Muar akan dilaksanakan selama 14 hari bermula esok hingga 6 Januari depan.
Menteri Kanan Keselamatan, Datuk Seri Ismail Sabri Yaakob berkata, keputusan itu diputuskan selepas mendengar nasihat Kementerian Kesihatan (KKM) berhubung peningkatan kes Covid-19 di pusat itu.
“Sidang khas hari ini mendengar pembentangan daripada KKM mengenai situasi peningkatan kes positif Covid-19 di PPA Muar yang kini dijadikan sebagai Pusat Transit Penerimaan Banduan sejak November 2020.
“Sehingga kini, KKM telah melaksanakan 726 ujian saringan dan sebanyak 20 kes positif Covid-19 telah direkodkan dalam kalangan tahanan,” katanya dalam satu kenyataan tadi.
Katanya, penilaian risiko oleh KKM turut mendapati risiko dan kadar kebolehjangkitan dalam kalangan Orang Kena Tuduh adalah tinggi.
“Pelaksanaan PKPD itu bagi memudahkan saringan menyeluruh semua kontak rapat kes positif melibatkan seramai 773 tahanan dan 127 kakitangan,” jelasnya. -K! ONLINE


Isu daging seludup: Kes masih dalam siasatan KPDNHEP – Jakim
Oleh MOHD. HUSNI MOHD. NOOR

23 Disember 2020, 6:32 pm
PUTRAJAYA – Jabatan Kemajuan Islam Malaysia (Jakim) menasihatkan semua pihak supaya tidak memberi sebarang ulasan dan pandangan yang boleh menjejaskan kredibiliti terutama berkaitan kes daging seludup baru-baru ini.
Timbalan Ketua Pengarah (Operasi) Jakim Datuk Abdul Aziz Jusoh berkata, kes berkenaan masih dalam siasatan yang dijalankan oleh Kementerian Perdagangan Dalam Negeri dan Hal Ehwal Pengguna (KPDNHEP).
Beliau berkata, sebarang ulasan dan pandangan secara tidak langsung boleh menimbulkan keresahan dalam kalangan masyarakat dan boleh menjejaskan pengimport dan pengusaha industri daging negara yang telah mendapat pengesahan halal yang sah.
“Kami memohon semua pihak untuk menghormati proses tindakan yang sedang dijalankan oleh pihak berkuasa.
“Semoga pihak yang bertanggungjawab dalam kes ini dapat dibawa ke muka pengadilan sewajarnya,” katanya dalam satu kenyataan di sini hari ini.
Katanya, kerajaan menetapkan bahawa pengimportan daging dan produk daging hanya dibenarkan daripada abatoir/loji pemprosesan yang diluluskan oleh Jabatan Perkhidmatan Veterinar Malaysia (DVS) dan Jakim.

Abdul Aziz berkata, daging dan produk daging yang diimport masuk perlu pengesahan halal dari badan pensijilan halal luar negara yang diiktiraf oleh Jakim.
Menurutnya, pengimport juga perlu mengemukakan bersama sijil kesihatan daripada pihak berkuasa veterinar negara pengeksport dan kelulusan permit import dari Jabatan Perkhidmatan Kuarantin dan Pemeriksaan Malaysia (Maqis) sebelum daging dan produk daging tersebut dibenarkan masuk ke pasaran negara ini.
“Justeru, mana-mana pihak yang mempunyai maklumat mengenai isu penyeludupan daging dan penyalahgunaan kuasa hendaklah melaporkannya kepada pihak berkuasa yang berkaitan,” katanya. – K! ONLINE


Cadang pembinaan rumah sejuk beku Musang King di Kelantan
Oleh ROHANA MOHD. NAWI

23 Disember 2020, 5:43 pm
KOTA BHARU – Pengusaha durian Musang King di Kelantan tidak lagi perlu ke Raub, Pahang apabila kerajaan negeri telah bercadang untuk membina dua buah rumah sejuk beku bagi menyimpan tanaman itu awal tahun depan.
Pengerusi Jawatankuasa Pertanian Industri Asas Tani Bioteknologi, Teknologi Hijau dan Alam Sekitar, Tuan Mohd. Saripudin Tuan Ismail berkata, projek rumah sejuk beku itu dijalankan antara kerajaan negeri dengan kerjasama Jabatan Pertanian Kelantan di Tanah Merah dan Jeli.
Katanya, dua buah rumah sejuk beku untuk menyimpan durian Musang King itu dibina untuk menyimpan bekalan durian Musang King sebelum ia dieksport ke luar negara dengan kos hampir RM1 juta.
“Pembinaan rumah sejuk beku ini dijalankan di Tanah Merah dan Jeli kerana daerah itu merupakan antara lokasi perintis untuk baka tanaman Musang King di Kelantan.
“Sebelum ini, pekebun terpaksa menyimpan durian Musang King di rumah sejuk beku di Raub memandangkan tiada tempat pengumpulan hasil durian oleh pekebun,”katanya.
Beliau berkata demikian kepada pemberita selepas menghadiri Majlis Graduasi Dan Penutup Program Farmer Field School (FFS) Cantuman Durian, Jabatan Pertanian Negeri Kelantan 2020 di Pusat Latihan Pertanian Lundang di sini hari ini.

Dalam majlis itu, seramai 20 orang peserta telah menerima sijil dan enam daripada mereka dipilih oleh Pengarah Jabatan Pertanian Kelantan, Norbahani Zakaria sebagai peserta terbaik program FFS. – K! ONLINE


Beri kepercayaan penuh kepada kerajaan dalam penggunaan vaksin
Oleh MOHD. HUSNI MOHD. NOOR

23 Disember 2020, 7:34 pm
PUTRAJAYA – Hukum penggunaan vaksin Covid-19 adalah harus dan ia wajib diambil oleh golongan yang ditetapkan oleh kerajaan.
Perkara itu diputuskan Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam Malaysia Kali Ke-10 yang bersidang pada 3 Disember lalu.
Malah, ketetapan penggunaan vaksin itu juga telah disembah maklum kepada Majlis Raja-Raja baru-baru ini.
Sehubungan itu, Menteri di Jabatan Perdana Menteri Datuk Seri Dr. Zulkifli Mohamad al-Bakri
menyeru kepada seluruh rakyat Malaysia, terutama umat Islam agar patuh dan memberi kepercayaan penuh kepada pihak kerajaan dalam menangani penularan pandemik Covid-19 menerusi penggunaan vaksin.
Beliau berkata, penggunaan vaksin bagi melindungi manusia daripada dijangkiti penyakit berbahaya bukanlah perkara asing dalam perspektif syarak.
“Ini terbukti apabila kaedah pencegahan melalui vaksinisasi dapat dilihat dalam enam keputusan yang mengharuskan penggunaannya oleh Jawatankuasa Muzakarah Majlis Kebangsaan Bagi Hal Ehwal Ugama Islam Malaysia daripada tahun 1988 hingga 2013.

“Antara vaksin yang diharuskan adalah pelalian Rubela (Imunisasi Rubela) (tahun 1988), imunisasi Hepatatis B (tahun 1988) dan imunisasi Campak, Tibi, Batuk Kokol, Dipteria, Tetanus Dan Polio (tahun 1989),” katanya dalam satu kenyataan di sini hari ini.
Jelasnya, vaksin lain termasuk pelalian Vaksin Meningococcal Meningitis (tahun 2002 dan dipinda keputusannya pada 2014), vaksin Human Papilloma Virus (HPV) (tahun 2010) dan vaksin Meningitis Menveo (tahun 2013). -K! ONLINE


Tiada kenaikan tarif elektrik tahun depan
Oleh ZULKIFLI MANZOR

23 Disember 2020, 5:58 pm
KUALA LUMPUR – Kerajaan bersetuju mengekalkan purata tarif asas Tenaga Nasional Berhad (TNB) pada kadar 39.45 sen per kilowatt jam (kWh) bagi tahun 2021.
Menteri Tenaga dan Sumber Asli, Datuk Dr. Shamsul Anuar Nasarah berkata, kerajaan juga bersetuju memberi rebat sebanyak 2 sen/kWj kepada semua pemilik akaun TNB bagi tempoh 1 Januari hingga 30 Jun 2021.
“Rebat yang pertama kali dinikmati sejak Julai tahun 2018 ini akan dinikmati oleh semua pengguna elektrik TNB, domestik dan bukan domestik.
“Langkah ini diambil berikutan keputusan kerajaan melanjutkan tempoh regulatori kedua TNB di bawah mekanisme ‘Incentive Based Regulation’ (IBR) sehingga 31 Disember 2021,” katanya pada satu sidang akhbar di sini hari ini.
Shamsul Anuar berkata, kerajaan juga bersetuju untuk melepaskan penjimatan kos bahan api kepada semua pengguna TNB.
Menurut beliau, ia berikutan penurunan harga bahan api arang batu dan gas pada separuh tahun kedua 2020 selaras dengan pelaksanaan mekanisme ‘Imbalance Cost Pass Through’ (ICPT) bagi tempoh 1 Januari sehingga 30 Jun 2021.

Jelas beliau, dengan pemberian rebat sebanyak 2 sen/kWj itu, seramai 7.5 juta pengguna domestik akan mengalami penurunan bil elektrik antara 3.6 hingga 9.2 peratus.
“Pengguna komersial pula akan mengalami penurunan bil elektrik antara empat hingga 5.2 peratus, manakala bil elektrik bagi pengguna industri pula akan menurun antara 4.6 hingga 6.1 peratus.
“Kerajaan berharap pemberian rebat ini dapat meringankan kos sara hidup rakyat serta menurunkan kos menjalankan perniagaan yang terkesan berikutan penularan pandemik Covid-19,” katanya. – K! ONLINE


1,348 kes baharu, lima kematian direkod
Oleh SITI A'ISYAH SUKAIMI

23 Disember 2020, 6:39 pm
PUTRAJAYA – Sebanyak 1,348 kes baharu dilaporkan hari ini menjadikan jumlah kes positif Covid-19 di Malaysia sebanyak 98,737 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes hari ini, sebanyak 16 kes adalah kes import mendapat jangkitan dari luar negara manakala, sebanyak 1,332 kes melibatkan penularan tempatan.
“Selain itu, sebanyak 710 kes sembuh dilaporkan menjadikan jumlah kumulatif kes sembuh sepenuhnya daripada Covid-19 sebanyak 80,014 kes.
“Terdapat lima lagi kematian baharu di Selangor, Sabah, Kuala Lumpur dan Negeri Sembilan melibatkan dua wanita dan tiga lelaki berusia antara 40 hingga 71 tahun menjadikan sebanyak 444 kes kematian Covid-19 di Malaysia,” katanya pada sidang akhbar di sini hari ini.
Ujarnya lagi, sebanyak 102 kes positif sedang dirawat di Unit Rawatan Rapi dengan 44 kes memerlukan bantuan pernafasan. -K! ONLINE


18 PATI ditahan cuba masuk negara secara tidak sah
23 Disember 2020, 7:26 pm
PETALING JAYA – Seramai 18 orang pendatang asing tanpa izin (PATI) warga Indonesia ditahan dalam Ops Benteng pagi tadi.
Serbuan dilakukan pada pukul 6.25 pagi sehingga pukul 11.25 pagi setelah anggota petugas Pos Pemerhati telah mengesan pergerakan masuk bot yang mencurigakan merapati pantai di sekitar kawasan am Kuari Batu, Pantai Kampung Tanjung Che Lahom, Kota Tinggi, Johor.
Menurut satu kenyataan yang dikeluarkan Markas Divisyen Ketiga Infantri Malaysia (3 Divisyen), pasukan bertindak menghubungi pihak Tentera Laut Diraja Malaysia (TLDM) dan pasukan drone dari Bahagian Staf Perisikan Pertahanan (BSPP) untuk membuat pemantauan sebelum mengatur gerak pasukan Quick Reaction Force (QRF) bagi membuat penjejakan dan mengepung kawasan tersebut.
“Kesemua PATI ditahan berusia antara 18 hingga 45 tahun terdiri daripada 13 lelaki dan 5 wanita dipercayai baru tiba ke negara melalui jalan yang tidak sah.
“Turut dirampas wang tunai berjumlah RM2,915.25, matawang Indonesia bernilai IDR 7,783,700 (RM2,215.46) bersama telefon pintar, barangan kemas serta jam tangan pelbagai jenama dengan kesemua jumlah rampasan dianggarkan bernilai RM11,484.20,” katanya dalam satu kenyataan di sini hari ini.
Jelasnya, kesemua pati ditahan akan dibawa ke Markas Taktikal Tanjung Sepang untuk menjalani pemeriksaan dan saringan Covid-19 sebelum diserahkan kepada pihak Jabatan Imigresen dan laporan polis juga sudah dibuat di Balai Polis Bayu Damai. – K! ONLINE


Tiga polis maut ditembak di Perancis
Oleh KOSMO!

23 Disember 2020, 5:54 pm
PARIS – Tiga anggota polis maut manakala seorang lagi cedera selepas ditembak seorang lelaki dalam satu kejadian di bandar Clermont-Ferrand, Perancis hari ini.
Pejabat pendakwa raya Clermont-Ferrand dalam satu kenyataan berkata, lelaki berusia 48 tahun itu bertindak melepaskan tembakan terhadap empat orang anggota polis yang tiba di kediaman suspek sejurus menerima panggilan mengenai kejadian keganasan rumah tangga.
“Tiga orang daripadanya meninggal dunia serta-merta di tempat kejadian manakala seorang lagi cedera di bahagian paha dalam indsiden berbalas tembakan itu.
“Lelaki itu turut bertindak membakar rumahnya sebelum melarikan diri,” kata kenyataan tersebut.
Sejurus kejadian, pasukan polis serta bomba dikerahkan ke tempat kejadian dan semua jalan menuju ke rumah berkenaan ditutup kepada laluan awam.
Selain itu, seorang wanita yang kelihatan memanjat bumbung rumah ketika kediaman tersebut dibakar suspek berjaya diselamatkan anggota keselamatan dan sedang disoal siasat polis. – AFP


Pengusaha bengkel ditemui tergantung pada pintu
Oleh ROSLIZA MOHAMED

23 Disember 2020, 7:39 pm
TANAH MERAH – Seorang pengusaha bengkel ditemui mati dalam keadaan tergantung di bahagian pintu bengkel di Kampung Tepi Sungai, di sini hari ini.
Ketua Polis Daerah Tanah Merah, Deputi Superintendan Zainuddin Md. Yusuf berkata, mangsa yang berusia 50 tahun itu ditemui oleh anak lelakinya di lokasi kejadian kira-kira pukul 9 pagi.
Katanya, polis bergegas ke lokasi sebaik sahaja menerima maklumat mengenai kejadian itu.
“Siasatan mendapati, anak mangsa menyedari kejadian itu sewaktu dia keluar untuk bekerja di bengkel itu yang terletak di hadapan rumah mereka.
“Ketika itu, mangsa ditemui tergantung di bahagian alang pintu hadapan sebuah bengkel dalam keadaan kaku,” katanya ketika dihubungi Kosmo! hari ini.
Menurut Zainuddin, terkejut dengan kejadian itu, anak mangsa telah meminta pertolongan seorang lelaki untuk menurunkan bapanya sebelum memberi bantuan pernafasan, namun mangsa gagal diselamatkan.

Katanya, mayat mangsa kemudian dibawa ke Hospital Tanah Merah untuk pemeriksaan lanjut.
“Siasatan lanjut mendapati, mangsa tinggal di sebuah rumah di hadapan bengkel itu bersama isteri dan lima orang anak.
“Punca kejadian yang menyebabkan mangsa menggantung dirinya di bengkel itu masih dalam siasatan,” katanya.
Tambahnya, kes diklasifikasikan sebagai mati mengejut. – K! ONLINE


2.9 tan ayam beku seludup dirampas ketika banjir
Oleh YATIMIN ABDULLAH

23 Disember 2020, 5:37 pm
RANTAU PANJANG – Pasukan Gerakan Am (PGA) Batalion 7 merampas sebanyak 2.9 tan ayam sejuk beku yang diseludup secara haram ke negara ini sepanjang tempoh seminggu kejadian banjir berlaku di kawasan ini.
Pegawai Pemerintah PGA Batalion 7, Superintendan Azhari Nusi berkata, anggota PGA merampas ayam sejuk beku itu ketika melakukan pengurusan Ops Benteng Covid-19 dalam tiga serbuan di pangkalan haram Jitong, Jeram Perdah dekat sini.
Katanya, nilai keseluruhan rampasan itu termasuk sebuah kereta yang dianggarkan berjumlah lebih RM124,000.
“Terbaharu, kita berjaya merampas sebanyak 720 kilogram (kg) ayam beku dalam serbuan pada pukul 5 pagi.
“Anggota PGA melihat enam lelaki sedang memunggah kotak-kotak ayam beku ke dalam sebuah kereta jenis Perodua Myvi di pengkalan haram itu,” katanya pada sidang akhbar di Markas PGA di Lubok Stol di sini hari ini.
Menurut Azhari, kesemua suspek bertindak melarikan diri dengan menggunakan perahu ke negara jiran.

Katanya, pemeriksaan lanjut membawa kepada penemuan kotak-kotak yang mengandungi ayam sejuk beku.
Ujarnya, sejam kemudian, PGA telah telah merampas 567 kg ayam beku di lokasi yang sama.
“Siasatan awal mendapati ayam-ayam beku ini dibawa masuk kerana mendapat permintaan tinggi.
“Selain itu, faktor harga yang murah turut menjadi penyumbang kepada kerancakkan aktiviti penyeludupan ayam beku meskipun menghadapi kesukaran ketika musim banjir,” ujarnya. – K! ONLINE


Nabila Razali sah bakal beraksi di AJL35
Oleh NUR EMIRA SAIZALI

23 Disember 2020, 4:58 pm
PETALING JAYA – Spekulasi tentang penyanyi lagu Peluang Kedua akhirnya terjawab selepas Hael Husaini mengesahkan Nabila Razali bakal beraksi pada Anugerah Juara Lagu ke-35 (AJL35) pada 7 Februari nanti.
Pengesahan tersebut dikongsi sendiri oleh Hael atau nama sebenarnya Hal Husaini Razmi, 33, yang juga pencipta lagu Peluang kedua menerusi satu ciapan Twitter semalam.
Hael mengesahkan perkara tersebut dalam satu ciapan di Twitternya semalam.
“Sah, Nabila akan menyanyikan lagu Peluang Kedua pada AJL35 nanti. Selamat berjaya!,” tulis Hael.
Sejak semalam, tanda tanya individu yang bakal menyanyi lagu tersebut semakin terjawab selepas beberapa pihak membabitkan penyanyi itu memuat naik beberapa keping gambar dan video ketika menjayakan sesi fotografi AJL35.
Bahkan, jurusolek terkenal, Khir Khalid turut memuat naik sekeping gambar dalam Instagramnya berserta tanda pagar #roadtoAJL35 with Nabila Razali.
Terdahulu, Nabila Razali atau nama sebenarnya Nur Nabila Mohd Razali, 28, mengambil keputusan menarik diri pada saingan Separuh Akhir Muzik Muzik ke-35 (SFMM35) untuk menyanyikan lagu Peluang Kedua.

Hael kemudiannya mengambil tempat menggantikan penyanyi itu pada episod ketiga SFMM35 yangt berlangsung pada 15 Disember lalu sebelum Peluang Kedua diumumkan layak ke AJL35 bersama 11 lagu lain.